title: Cai Yeqing

text: Cai Yeqing saavutti MM-kilpailuissa Barcelonassa 1998 henkilökohtaisen ja joukkuemaailmanmestaruuden 25 m urheilupistoolissa, sekä joukkuehopeaa 10 m ilmapistoolissa.


title: Fred Rutten

text: Fred Rutten (s. 5. joulukuuta 1962) on alankomaalainen jalkapallovalmentaja ja entinen puolustaja. Tammikuusta 2019 lähtien hän on toiminut belgialaisen Anderlechtin päävalmentajana.


title: Fred Rutten

text: Rutten edusti koko peliuransa ajan FC Twenten joukkuetta. Hän debytoi huhtikuussa 1980 seuran edustusjoukkueessa ottelussa SBV Vitesseä vastaan. Alankomaiden maajoukkueessa Rutten pelasi yhden ottelun Italiaa vastaan vuonna 1988. Rutten lopetti aktiiviuransa 1992.


title: Fred Rutten

text: Peliuransa jälkeen Rutten jatkoi FC Twentessä apuvalmentajana. Kaudella 1995–1996 hän toimi seuran päävalmentajana palaten Hans Meyerin tulon jälkeen apulaisvalmentajan tehtäviin. Syyskuussa 1999 hän nousi toistamiseen seuran päävalmentajaksi Meyerin lähdettyä Borussia Mönchengladbachiin. Ruttenin johdolla Twente voitti kaudella 2000–2001 Alankomaiden cup-mestaruuden kaadettuaan finaalissa PSV Eindhovenin rangaistuspotkukilpailun jälkeen.


title: Fred Rutten

text: Kesällä 2001 Rutten siirtyi Twentestä PSV Eindhovenin organisaatioon juniorijoukkueen valmentajaksi. Kesällä 2002 PSV-valmentajaksi palannut Guus Hiddink nosti Ruttenin apulaisvalmentajakseen. Neljän menestyksekkään apulaisvalmentajavuoden jälkeen Rutten palasi FC Twenten päävalmentajaksi.


title: Fred Rutten

text: Ruttenin johdolla Twente sijoittui kahdesti perättäin neljänneksi Eredivisiessä. Kauden 2006–2007 pudotuspeleissä Twente ei onnistunut selviytymään Mestarien liigaan, mutta pääsi kuitenkin UEFA Cupiin, jossa tie katkesi kuitenkin jo ensimmäisellä kierroksella. Kauden 2007–2008 Mestarien liiga -karsinnoissa Rutten luotsasi Twenteä NAC Bredaa vastaan.


title: Fred Rutten

text: Huhtikuussa 2008 päättyivät spekulaatiot Ruttenin tulevasta työnantajasta, kun hän allekirjoitti kauden 2009–2010 loppuun ulottuneen sopimuksen Saksan Bundesliigajoukkue FC Schalken kanssa. Rutten valmensi Schalkea kuitenkin vain kauden 2008–2009 loppupuoliskolle asti. Hänen potkujensa taustalla olivat erimielisyydet seurajohdon kanssa.


title: Fred Rutten

text: Huhtikuussa 2009 uutisoitiin odotetusti, että Rutten siirtyy kesällä takaisin Eredivisiehen valmentamaan PSV Eindhovenia. Ruttenin johdolla PSV sijoittui kahdesti Eredivisien pronssille. Kaivattua mestaruuspokaalia Rutten ei suojatteineen onnistunut voittamaan, vaan sai potkut maaliskuussa 2012. Ruttenin kohtaloksi koitui kolme perättäistä tappiota, jotka pudottivat PSV:n liigassa neljänneksi neljän pisteen päähän AZ Alkmaarista. Rutten oli aiemmin ilmoittanut jättävänsä seuran kauden jälkeen.


title: Fred Rutten

text: Kesäkuun lopussa 2012 Ruttenista tuli SBV Vitessen päävalmentaja. Ruttenin johdolla Vitesse pelasi loistavan kauden 2012–2013 ja sijoittui Eredivisiessä neljänneksi. Sijoitus oli seuran paras sitten pronssiin päättyneen kauden 1997–1998. Menestyksestä huolimatta Rutten jätti seuran kauden jälkeen.


title: Fred Rutten

text: Maaliskuussa 2014 uutisoitiin, että Rutten aloittaa kesällä 2014 Feyenoordin päävalmentajana. Ruttenin johdolla Feyenoord sijoittui Eredivisiessä neljänneksi, mikä ei tyydyttänyt seuran johtoa. Nelossijan myötä joukkue menetti mahdollisuudet suoraan Eurooppa-liigan paikkaan ja Rutten sai potkut tehtävistään toukokuun alussa 2015.


title: Fred Rutten

text: Kesäkuussa 2016 Ruttenista tuli dubailaisen Al Shababin päävalmentaja. Ruttenin pesti päättyi potkuihin jo tammikuussa 2017, kun Al Shabab oli juuttunut tappiokierteen myötä liigan yhdeksänneksi.


title: Fred Rutten

text: Tammikuussa 2018 Ruttenista tuli israelilaisen Maccabi Haifan päävalmentaja. Ruttenin johdolla Maccabi Haifa sijoittui kaudella 2017/18 Israelin pääsarjassa kymmenenneksi. Rutten jätti tehtävänsä marraskuun alussa 2018 Maccabin ollessa liigassa kahdeksantena.


title: Fred Rutten

text: Tammikuussa 2019 Ruttenista tuli Belgian pääsarjan RSC Anderlechtin päävalmentaja.


title: Redemption (Shadows Fallin kappale)

text: ”Redemption” on singlenä julkaistu kappale Shadows Fall -yhtyeen albumilta "Threads of Life". Single julkaistiin 20. helmikuuta 2007. Kappaleesta on tehty myös musiikkivideo. ”Redemption” oli Grammy-ehdokkaana parhaasta metalliperformanssista, mutta voiton vei Slayerin kappale ”Final Six”.


title: Tauno Krossi

text: Tauno Mikael Krossi (4. lokakuuta 1925 – 27. tammikuuta 1979) oli laihialainen kaksirivisen harmonikan ja huuliharpunsoittaja. Hänestä tuli 1970-luvulla kansanmusiikin nousukauden eräs suosituimmista pelimanneista ja useiden nuorempien kaksirivisen soittajien esikuva ja opettaja. Hänen oppilaanaan oli muiden muassa Jaana Rinta-Ruona.


title: Tauno Krossi

text: Ammatiltaan Tauno Krossi oli metallityömies. Claes Olssonin, Christian Olssonin ja Risto Vuorisen ohjaama valtion elokuvapalkinnon vuonna 1978 voittanut dokumenttielokuva "Pirunkeuhkon kriuhnaasu" seurasi Tauno Krossin arkea ja esiintymistilanteita vuoden ajan 1970-luvun lopulla. Markku Lepistö julkaisi vuonna 2009 Tauno Krossin henkilöhistoriasta ja ohjelmistosta nuottikirjan "Tauno Krossin nuottikirja".


title: Kiekko (matematiikka)

text: Kiekko on alue, jonka ympyrä rajoittaa tasossa. Käsite kuuluu metristen avaruuksien topologiaan ja sitä käytetään esimerkiksi kompleksianalyysissa.


title: Kiekko (matematiikka)

text: Kiekon sanotaan olevan avoin tai suljettu sen mukaan, lasketaanko sen reuna siihen mukaan. Karteesisessa koordinaatistossa kiekko, jonka keskipiste on formula_1 ja säde "r", on avoin, jos se noudattaa kaavaa


title: Kiekko (matematiikka)

text: ja suljettu, jos se noudattaa kaavaa


title: Kiekko (matematiikka)

text: Avoimen ja suljetun kiekon pinta-alat ovat samat, "A" = π"r".


title: Kiekko (matematiikka)

text: Yksikkökiekko on kiekko, jonka säde on 1.


title: Li Duihong

text: Li Duihong (s. 25. tammikuuta 1970 Heilongjiang) on kiinalainen pistooliampuja ja olympiavoittaja.


title: Li Duihong

text: Li Duihong on voittanut useita olympia- ja MM-mitaleita. Kirkkain niistä on Atlantasta 1996 voitettu 25 m urheilupistoolin olympiakulta. Lisäksi hänellä on neljä joukkuemaailmanmestaruutta. Lillä on myös hallussaan 25 m urheilupistoolin joukkuemaailmanennätys.


title: Seeking the Way: The Greatest Hits

text: Seeking the Way: The Greatest Hits on Shadows Fallin ensimmäinen kokoelma-albumi. Albumi sisältää Shadows Fallin kappaleita viideltä eri albumilta vuosien takaa.


title: Ren Jie

text: Ren Jie (s. 8. helmikuuta 1980 Baoding) on kiinalainen pistooliampuja.


title: Ren Jie

text: Ren Jie on saavuttanut MM-kilpailuissa kaksi joukkuemitalia 10 m ilmapistoolilla, hopeaa Barcelonasta 1998 ja pronssia Lahdesta 2002. Lisäksi hänellä on hallussa naisten 10 m ilmapistoolin finaalin maailmanennätys 493.5 (390+103.5).


title: Apollo Justice: Ace Attorney

text: Apollo Justice: Ace Attorney (), on Capcomin "Ace Attorney" -sarjan ensimmäinen varta vasten Nintendo DS:lle tehty seikkailupeli. Se on myös sarjan neljäs peli.


title: Apollo Justice: Ace Attorney

text: Peli esittelee sarjan uuden päähenkilön, Apollo Justicen. Aiemmista osista tuttuja henkilöitä nähdään hyvin vähän, joka on närkästyttänyt joitakin sarjan faneja. Nintendo DS:n myötä moni asia on kokenut parannuksia. Esim. grafiikka on huomattavasti parantunut, ja nyt kosketusnäyttöä hyödynnetään entistä enemmän.


title: Apollo Justice: Ace Attorney

text: Koska peli on tehty vain ja ainoastaan Nintendo DS:lle, on pelimekaniikka saanut uusia ulottuvuuksia. Mikrofonin lisäksi kosketusnäyttöä hyödynnetään monessa kohtaa peliä. Tästä saatiin jo esimakua sarjan ensimmäisen osan viidennessä luvussa, joka oltiin tehty pelin DS -versioon. Kosketusnäyttöä hyödynnetään mm. sormenjälkien löytämisessä, rikospaikan järjestelemisessä, sekä jalanjälkiä tutkittaessa.


title: Apollo Justice: Ace Attorney

text:
Muut pelaamiseen liityvät seikat ovat pysyneet lähes samana edeltäjiinsä nähden. Pelissä on kaksi pelitilaa: tutkiminen, ja oikeudenkäynti. Kun henkilöitä on jututtanut tarpeeksi, ja todistusaineistoa kerätty, siirrytään oikeudenkäyntiin. Oikeudenkäynnissä pelaajan pitää ristikuulustella todistajia, ja paljastaa heidän valheensa yleensä esittämällä oikea todistekappale oikeaan aikaan. Apollo Justice tuo mukanaan kuitenkin yhden uudistuksen ristikuulusteluun: Apollo pystyy oudon rannekkeensa avulla tutkailemaan todistajien kehon kieltä. Jos pelaajaa huomaa todistajan tekevän outoja liikkeitä lausunnon tietyissä kohdissa, hän voi näin päätellä todistajan valehtelevan.
Pelin ensimmäinen ja viimeinen tapaus muodostavat pääjuonen pelille. Sairaalassa makaava taikuri Magnifi Gramarye lähettää kahdelle oppipojalleen, Zakille ja Valantille, kirjeet. Kirjeissä hän pyytää avustusta itsemurhassaan. Zakin ja Valantin pitäisi ampua pistoolilla Magnifia otsaan. Hän on merkinnyt kirjeisiin molemmille oppipojilleen eri kellonajat, jolloin näiden olisi tultava sairaalaan. Zak tulee ensin, mutta ampuu Magnifin sijasta pehmolelun otsaa, joka Magnifin mukaan oli oikea vastaus hänen järjestämäänsä testiin. Magnifi kirjoittaa päiväkirjaansa, että Zak tulee perimään kaikki oikeudet hänen taikatemppuihinsa. Tämän jälkeen hän antaa sivun Zakille, ja Zak lähtee paikalta. Kymmenen minuuttia myöhemmin Valant saapuu paikalle, mutta ei pysty ampumaan opettajaansa. Magnifi kertoo Valantille, että oli jo luovuttanut oikeudet Zakille, ja että Valant epäonnistui testissä. Valant lähtee pois, mutta yhtäkkiä viha täyttää hänet, ja hän lähtee takaisin Magnifin huoneelle. Silloin hän kuitenkin kuulee laukauksen Magnifin huoneesta, ja löytää tämän itsemurhan tehneenä. Valant lavastaa Zakin opettajansa murhaajaksi.


title: Apollo Justice: Ace Attorney

text: Kristoph Gavin kuulee Zakin tarvitsevan asianajajaa, joten hän tarjoutuu ottamaan jutun harteilleen. Jutun voittaminen merkitsisi Kristophille niin paljon mainetta ja kunniaa, että hän päättää väärentää sivun Magnifin päiväkirjasta. Hän tapaa nuoren tytön, Vera Mishamin, joka suostuu väärentämään sivun. Koska Kristoph ei halua ottaa riskiä, että hänen juonensa paljastuisi, hän antaa Veralle lahjaksi kynsilakkapullon, johon on sekoitettu Atrokiniini nimistä myrkkyä. Kristoph huomasi Veran hermostuksissaan pureskelevansa kynsiään, joten hän toivoi myrkkyä joutuvan tämän suuhun. Zak haluaa kuitenkin ensin testata Kristophin pätevyyttä pokeripelissä. Kristoph häviää pelin, jonka seurauksena Zak ei ota tätä asianajajakseen. Vain yhtä päivää ennen oikeudenkäyntiä Phoenix Wright tarjoutuu Zakin asianajajaksi. He pelaavat myös pokeripelin, jonka Phoenix voittaa. Zak hyväksyy Phoenixin asianajajakseen. Kristophin kuultua asiasta, hän raivostuu mielettömästi. Niinpä hän menee syyttäjä-veljensä Klavierin puheille, ja antaa tälle tipin väärennetystä todistekappaleesta. Seuraavana päivänä oikeudessa Kristoph antaa väärennetyn päiväkirjansivun Zakin tyttärelle Trucylle, jonka hän neuvoo antamaan sivu Phoenixille. Phoenix ottaa pahaa-aavistamattomana sivun vastaan. Istunnossa Phoenix esittää sivun todisteena, mutta Klavier tietää heti sivun olevan väärennös. Tämän seurauksena Phoenix menettää merkkinsä. Juuri kun Zakin tuomiota ollaan julistamassa, hän katoaa oikeussalista, eikä häntä löydetä.


title: Apollo Justice: Ace Attorney

text: Kristoph Gavin elää pelossa, että joku väärennöksestä tiennyt kertoo asiasta muille. Vera Misham on edelleen elossa, joten Kristoph lähettää kirjeen, jonka mukaan hän on laittanut myrkytetyn postimerkin. Hänen ansansa epäonnistuu jälleen, koska postimerkissä oli kuva Veran lempi taikureista. Niinpä Vera kehystää postimerkin, ja käyttää toista postimerkkiä sen sijasta. Peloissaan Kristoph tarkkailee kaikkia tapaukseen liittyviä henkilöitä seitsemän vuoden ajan. Seitsemän vuotta myöhemmin hänen lounastaessaan venäläisessä ravintolassa Phoenixin kanssa, hän näkee Zak Gramaryen, joka on ottanut Shadi Smithin persoonan. Kristophille ei jää muuta vaihtoehtoa, kuin tappaa Zak ravintolan kellarissa. Phoenixin ja Apollon ansiosta Kristoph jää kuitenkin kiinni.


title: Apollo Justice: Ace Attorney

text:
Vankilassa ollessaan Kristoph lähettää uudelleen kirjeen Veralle, mutta tällä kertaa hänen isänsä, Drew Misham, vastaa kirjeeseen käyttämällä myrkytettyä postimerkkiä, jonka Vera kehysti seitsemän vuotta sitten. Niinpä Drewn nuolaistua postimerkkiä, hän kuolee, jonka seurauksena Veraa syytetään tämän murhasta. Kun Vera viedään oikeussaliin, tämä hermostuu niin pahasti, että pureskelee myrkytetyllä kynsilakalla siveltyjä kynsiään. Hän vaipuu pahaan koomaan.
Apollo saa todisteiden avulla Kristophin näyttämään epäillyltä, jonka seurauksena hänet tuodaan vankilasta todistamaan. Apollolta puuttuu kuitenkin lopullinen todistekappale, joka todistaisi Kristophin olevan murhaaja. Päivä on kuitenkin siitä erikoinen, että oikeudenkäynnissä kokeillaan uudelleen Juristi -järjestelmää, jossa tavalliset kansalaiset päättävät vastaajan tuomiosta. Kristoph on raivoissaan kuullessaan tästä. Juristit päättävät, että Vera Misham on syytön isänsä murhaan.


title: Apollo Justice: Ace Attorney

text:
Mysteerinen mies, Shadi Smith, on murhattu kesken pokeripelin Phoenixin kanssa. Niinpä Apollon uran ensimmäinen työ on puolustaa Phoenixia oikeudessa.
Luku alkaa oudolla tapahtumien sarjalla. Auto ajaa Phoenixia päin, nuudelikojun pitäjän kärry on varastettu, ja niin on myös Trucyn pikkuhousut. Työttömän Apollon lähtiessä selvittämään näitä pikkurikoksia, hän törmää Alita Tialaan, joka palkkaa hänet poikaystävänsä Wocky Kitakin asianajajaksi. Kitakia epäillään lääkäri Pal Meraktiksen murhasta.
Apollo ja Trucy kutsutaan Gavinnersin keikalle. Keikalla kuitenkin laulaja Lamiroirin manageri murhataan, ja tästä syytetään sokeaa borginialaista pianistia, Machi Tobeyeta. Apollo suostuu ottamaan jutun harteilleen.
Lakijärjestelmässä kokeillaan ottaa juristit jälleen käyttöön. Apollo valitaan mukaan ensimmäiseen tätä järjestelmää käyttävään oikeudenkäyntiin. Hänen asiakkaansa on Vera Misham, jota epäillään isänsä Drew Mishamin myrkyttämisestä.


title: Lockheed Constellation

text: Lockheed Constellation on nelimoottorinen Lockheedin valmistama matkustajalentokone. Siviili- ja sotilasversioita valmistettiin vuosina 1943-1958 kaikkiaan 856 kappaletta.


title: Kuningaskondori

text: Kuningaskondori ("Sarcoramphus papa") on kondorien heimoon kuuluva melko suuri petolintu.


title: Kuningaskondori

text: Kuningaskondorin pituus on 75 cm. Sen siipien kärkiväli on noin 2,1 metriä. Höyhenpuku on kirkkaanvärinen, ja päässä on eri värejä ja uurteista paljasta ihoa.


title: Kuningaskondori

text: Kuningaskondoria tavataan Keski-Meksikosta Argentiinan pohjoisosiin ulottuvalla alueella. Etelä-Amerikassa kuningaskondori elää Andien itäpuolella lukuun ottamatta Länsi-Ecuadoria, Luoteis-Kolumbiaa ja Luoteis-Venezuelaa. Laji on melko yleinen, mutta sitä näkee harvoin, koska linnut lentävät usein korkealla metsien yllä. Kuningaskondorit kerääntyvät harvoin parviin, mikä on kondorien keskuudessa harvinaista.


title: Kuningaskondori

text: Kuningaskondorit elävät trooppisissa alankosademetsissä ja metsätasangoilla alle 1 200 metrin korkeudessa.


title: Kuningaskondori

text: Kuningaskondorit syövät monia erilaisia raatoja ja jokien rannoille ajautuneita kuolleita kaloja. Niiden hyvä hajuaisti (kalkkunakondorien rinnalla kiistatta kondorien paras) auttaa niitä löytämään pienikokoisenkin saaliin, ja suuren nokan avulla se voi hyödyntää raatoja.


title: Kuningaskondori

text: Kuningaskondorit tulevat sukukypsiksi 4–5 vuoden iässä. Ne esittävät monimutkaisen soitimensa ja munivat puunkoloon yhden valkoisen munan, jota molemmat vanhemmat hautovat 32–38 päivää. Poikaset viipyvät pesässä 10–25 viikkoa. Kuningaskondori on yksiavioinen.


title: Vili & Bill

text: Vili ja Bill (Boule & Bill) on belgialainen sarjakuva, jonka Jean Roba ja Maurice Rosy kehittivät vuonna 1959. Roban apulainen Laurent Verron alkoi piirtää sarjakuvaa 2003. Ensimmäistä kertaa sarjakuva ilmestyi 24. joulukuuta 1959 belgialaisessa "Spirou"-lehdessä. Tarina oli sijoitettu neljälle sivulle, mutta sai heti hyvän vastaanoton. Seuraavien 20 vuoden aikana sarjakuva oli lehden menestyksekkäimpiä.


title: Vili & Bill

text: Suomessa sarjakuva julkaistiin 70-luvulla Ruutu- ja Non Stop -lehtien takakansissa. Piirrossarja 80-luvulla Puoli kuusi -lastenohjelmassa. 1990-luvulla Koululainen-lehdessä nimellä Teemu ja Tassu.


title: Vili & Bill

text: Vili on hyvän mielikuvituksen omaava sympaattinen 7-vuotias pikkupoika, joka elää Belgiassa vanhempiensa, koiransa Billin ja kilpikonnansa Carolinen kanssa. Vilillä ja Billillä on paljon yhteistä, ja he ovatkin ylimmät ystävykset.


title: Vili & Bill

text: Vili & Bill -elokuva perustuu Roban kulttisarjakuvaan Boule & Bill, jota on myyty maailmalla yli 25 miljoonaa albumia. Sarjakuvan filmatisointi nousi kirkkaasti katsojatilastojen ykköseksi ilmestyessään Ranskassa elokuvateattereihin.


title: Vili & Bill

text: Suomen elokuvateattereihin Vili & Bill -elokuvan levittää Snapper Films Oy 1. marraskuuta 2013 alkaen. Juha Wuolijoen ohjaamassa suomenkielisessä versiossa ääninäyttelijöinä toimivat esimerkiksi Pihla Viitala, Kari Ketonen, Iina Kuustonen, Sampo Sarkola, Pekka Strang ja Pirkka-Pekka Petelius. Vilin roolissa debytoi Luka Haikonen.


title: Michael Badalucco

text: Michael Badalucco (s. 20. joulukuuta 1954) on yhdysvaltalainen näyttelijä. Hänet muistetaan varsinkin Jimmy Berlutin roolista televisiosarjassa "Oikeus ja kohtuus".


title: Michael Badalucco

text: Badalucco voitti parhaan miessivuosan Emmy-palkinnon vuonna 1999.


title: Michael Badalucco

text: Badalucco on esiintynyt myös useissa elokuvissa, joiden joukossa ovat "Summer of Sam" (1999) ja "Gourmet Club" (Suomi 2004).


title: EROEI

text: EROEI () on energiantuotannon hyötysuhdetta kuvaava suhdeluku. Se on primäärienergialähteestä saatavan sekundäärienergian ja tähän tuotantoon käytetyn energian suhde. EROEI luku 1 on siten ehdoton energiantuotannon kannattavuusraja, sillä silloin energian tuotantoon kuluu energiaa saman verran kuin siitä saadaan. Mitä suurempi suhdeluku on, sitä parempi hyötysuhde.


title: EROEI

text: Vaikka EROEI-luku on periaatteessa yksiselitteinen, on ongelmana sen määrittely eli mikä lasketaan energiantuotantoon kuuluvaksi. Se ei myöskään ota kantaa sekundäärienergian käytettävyyteen.


title: EROEI

text: Kirjallisuudessa eri energialähteiden EROEI-arvoiksi on esitetty seuraavaa.


title: EROEI

text: EROEI ja nettoenergia mittaavat energialähteen samaa ominaisuutta. Nettoenergia on primäärienergialähteestä saatavan sekundäärienergian ja tähän tuotantoon käytetyn energian erotus. Nettoenergia on tietty energiamäärä, EROEI on taas suhdeluku. Niiden välinen laskennallinen yhteys on seuraava:


title: EROEI

text: toisin sanoen


title: Hyppyantilooppi

text: Hyppyantilooppi ("Antidorcas marsupialis") on keskikokoinen antilooppi. Se on myös Etelä-Afrikan kansalliseläin ja suosittua riistaa.


title: Hyppyantilooppi

text: Sen pää on vaalea ja siinä kulkee kapea tummanruskea juova sieraimista silmien kautta ohimolle saakka. Hännän tyvellä on suurehko valkea peräpeili. Hyppyantilooppi painaa 25–45 kg ja sen ruumis on 125–150 cm:n pituinen. Sen säkäkorkeus on 73–90 cm ja hännällä on pituutta 25–32 cm. Kummallakin sukupuolella on sarvet.


title: Hyppyantilooppi

text: Hyppyantilooppeja oli aiemmin Etelä-Angolasta Kapkaupunkiin Afrikan mantereen länsipuolella. Nykyään lajia tavataan Lounais-Angolassa, miltei koko Namibiassa ja Botswanassa sekä pienellä alueella Etelä-Afrikan tasavallan luoteisosassa. Hyppyantiloopit kansoittivat eteläisen Afrikan ruohomaita satojen tuhansien eläinten laumoina, mutta eurooppalaisten uudisasukkaiden saapumisen jälkeen kannat tuhoutuivat paikoitellen täysin. Lajin kokonaismäärää pitävät yllä metsästyksestä elävät riistatilat. Hyppyantiloopit suosivat avointa ja kuivaa ruohomaata. Osa riistatiloilla olevasta populaatiosta sijaitsee myös luonnollisen levinneisyysalueen ulkopuolella.


title: Hyppyantilooppi

text: Kantoaika on vajaat 6 kk, ja jälkeläisiä syntyy vain yksi.


title: Good to Be Bad

text: Good to Be Bad on hard rock -yhtye Whitesnaken huhtikuussa 2008 julkaistu yhdestoista studioalbumi. Se on yhtyeen ensimmäinen studioalbumi yli kymmeneen vuoteen. Albumi ylsi Suomen virallisella albumilistalla sijalle 5.


title: Good to Be Bad

text: Kaikkien kappaleiden sävellys ja sanoitus: David Coverdale ja Doug Aldrich


title: Good to Be Bad

text: Japanin bonuskappaleet:


title: Pekka Peltola

text: Pekka Peltola (s. 24. huhtikuuta 1965 Helsinki) on entinen suomalainen jääkiekkoilija, pelipaikaltaan hyökkääjä. Hän teki SM-liigassa runsaasti tehopisteitä. Ensimmäisellä liigakaudellaan 1988–1989 hän keräsi 58 tehopistettä, mikä on edelleenkin liigatulokkaiden ennätys (vain Teemu Selänne on yltänyt samaan). Tuolla kaudella hänet palkittiin vuoden tulokkaana. Peltolalla oli hallussa myös tulokkaiden syöttöennätys, jonka Teemu Pulkkinen kuitenkin rikkoi 1.3.2011 pelatussa ottelussa SaiPa-Jokerit. Peltola teki SM-Liigassa 324 ottelussa151 maalia ja syötti 154. Tehopisteitä hänellä oli yhteensä 305.


title: Olli Kaski

text:
Olli Ensio Kaski (s. 21. huhtikuuta 1967 Pori) on entinen jääkiekkoilija. Kaski oli pelipaikaltaan puolustaja. Hän edusti SM-liigassa ainoastaan Porin Ässiä. Hän pelasi urallaan myös kauden Färjestadissa Ruotsissa sekä kolme kautta EV Landshutissa DEL-liigassa Saksassa. Saksasta Kaski palasi vielä pelaamaan yhden kauden Ässissä kunnes lopetti kevääseen 2000.
Kaski toimi peliurallaan myös Ässien kapteenina ja pelasi neljä A-maaottelua. Myös vanhempi veli Jari on entinen SM-liigapelaaja.


title: Olli Kaski

text: Vaikka Kasken vanhemmat olivat ns. työväenluokkaa, hän itse oli jo nuoresta pitäen ajatusmaailmaltaan porvarillinen. Valmistuttuaan yo-merkonomiksi vuonna 1989 hänen ensimmäinen työpaikkansa oli Kansallis-Osake Pankin konttorissa kassatoimihenkilönä. Nykyään Kaski toimii osakkaana ja sijoitusjohtajana Finanssiryhmä Taaleritehtaassa. Kaskella on aiemmasta avioliitostaan 1993 syntynyt tytär Annabella sekä kaksi vuotta nuorempi poika Oliwer sekä nykyisestä avioliitostaan 2015 syntynyt tytär Iines.


title: Olli Kaski

text: Kaski valittiin elokuussa 2016 HC Ässät Pori Oy:n hallitukseen.


title: Hyppyjänis

text: Hyppyjänis ("Pedetes capensis") on afrikkalainen jyrsijälaji. Sitä pidettiin aiemmin hyppyjänisten heimon ("Pedetidae") ainoana lajina, mutta nyttemmin itäafrikkalainen "Pedetes surdaster" on erotettu siitä omaksi lajikseen. Nisäkäsnimistötoimikunta on ehdottanut, että hyppyjäniksen suomenkieliseksi nimeksi vaihdettaisiin "savannihyppijä".


title: Hyppyjänis

text: Hyppyjänis muistuttaa kengurua, sen massa on alle 4 kg ja ruumiin pituus 35-45 cm. Karvainen mustatupsuinen häntä on yleensä vähintään yhtä pitkä kuin eläimen ruumis. Turkki on väritykseltään punertavan rusehtava ja ruumiin alaosa on vaaleankellertävä.


title: Hyppyjänis

text: Eläimen etukäpälät ovat lyhyet ja niissä on 5 varvasta pitkillä kaarevilla kynsillä. Sen sijaan takajalat ovat vahvat, se pystyy hyppimään 2-3 metrin pituisia loikkia. Takajaloissa on 4 varvasta, joissa on leveät ja kaviomaiset kynnet. Hyppyjäniksellä on tapana puhdistaa turkkiaan sisältä päin katsottuna toisella kynnellään.


title: Hyppyjänis

text: Hyppyjäniksellä on hyvä kuulo ja sille on ominaista pitkät korvat, jotka ovat noin 8 cm. Kaivaessaan se kykenee sulkemaan korvakäytävänsä ja nenänsä estääkseen hiekan ja hyönteisten pääsyn sinne.


title: Hyppyjänis

text: Hyppyjänis elää vain Afrikassa, sitä esiintyy Keniasta ja Tansaniasta etelässä sijaitsevaan Kapkaupunkiin asti. Se viihtyy kuivilla ja puolikuivilla seuduilla. Pesä tavallisesti koostuu monimutkaisista käytävistä ja piilopaikoista.


title: Hyppyjänis

text: Lajin ruokavalioon kuuluvat juuret ja mukulat. Asutuilla alueilla se syö myös viljaa ja maissia.


title: Hyppyjänis

text: Naaras tulee kantavaksi kerran vuodessa ja synnyttää vain yhden poikasen.


title: Janny Wurts

text: Janny Wurts (s. 1953) on yhdysvaltalainen fantasiakirjailija ja taiteilija. Hän on kirjoittanut lukuisia fantasiateoksia sekä yksin että yhdessä kirjailija Raymond E. Feistin kanssa. Wurtsin maalauksia on esitelty useissa näyttelyissä, ja hän on itse kuvittanut "The Wars of Light and Shadow" -kirjasarjansa kannet. Wurts asuu Floridassa aviomiehensä Don Maitzin kanssa.


title: Janny Wurts

text: The Wars of Light and Shadow -sarjaSarjasta tulossa:


title: Janny Wurts

text: The Cycle of Fire Trilogy -sarja


title: Janny Wurts

text: Empire Trilogy -sarja (yhteistyössä Raymond E. Feistin kanssa)


title: Janny Wurts

text: Yksittäisiä kirjoja:


title: Mira Leung

text: Mira Leung (s. 28. maaliskuuta 1989) on kanadalainen taitoluistelija. Hän on voittanut Kanadan-mestaruuskilpailuissa kolme hopeaa 2006, 2007 ja 2008 ja pronssia 2005.


title: Mira Leung

text: Leung on lisäksi kilpaillut muiden muassa maailmanmestaruuskilpailuissa 2006, 2007 ja 2008 ollen parhaimmillaan 13., talviolympialaisissa 2006 ollen 12. ja Neljän maanosan mestaruuskilpailuissa 2008 ollen 5.


title: Tapani Tirilä

text: Tapani Tirilä (s. 31. toukokuuta 1947 Kokkola) on suomalainen Oulaisista kotoisin oleva musiikin lehtori ja kuoronjohtaja. Hän on johtanut Oulaisten Nuorisokuoroa sen perustamisesta, vuodesta 1972 alkaen sekä Laaksojen Kamarikuoro Vox Ardensia vuodesta 1999 ja Naiskuoro Välkettä vuodesta 2008 alkaen.


title: Tapani Tirilä

text: Hänen puolisonsa on Leila Ristiluoma-Tirilä. Hänen veljensä Veli Tirilä oli Juho Oksan koulun rehtori.


title: Tapani Tirilä

text: Tasavallan presidentti on myöntänyt Tirilälle musiikkineuvoksen arvonimen.


title: Tapani Tirilä

text: Tapani on saanut ansioistaan mm. Suomen Valkoisen Ruusun ansioristin, Sulasolin Klemetti-palkinnon vuonna 1989 ja kultaisen kunniamerkin vuonna 2002, Nuorten Kuoroliiton Heinz Hofmann -mitalin vuonna 1997, Oulun läänin taidepalkinnon 1984 ja Oulun läänin ”hyvä opettaja” -tunnustuspalkinnon vuonna 2001. Suomen Kuoronjohtajayhdistys valitsi Tapani Tirilän vuoden kuoronjohtajaksi vuonna 2003.


title: Mika Sankala

text: Mika Sankala (s. 16. syyskuuta 1964 Kemi) on suomalainen jalkapallovalmentaja ja entinen jalkapalloilija.


title: Mika Sankala

text: Kemissä syntynyt, mutta Kaskisissa jalkapallo-oppinsa saanut Sankala pelasi SM-sarjaa vuonna 1982 Sepsi-78:ssa ja 1984–1985 Porin Pallo-Tovereissa. Hän pelasi Suomessa pääsarjatasolla yhteensä 57 ottelua ja teki niissä 14 maalia. Ruotsissa Sankala edusti GIF Sundsvallia kaudet 1986–1990. Lisäksi hän on pelannut Suomessa kasvattajaseurassaan Kaskö Idrottsklubbissa sekä Vasa IFK:ssa.


title: Mika Sankala

text: Valmentajana Sankala nosti GIF Sundsvallin maan pääsarjaan Allsvenskaniin vuonna 2007. Kaudeksi 2008 hän siirtyi kuitenkin joukkueen kakkosvalmentajaksi kahden päävalmentajakauden jälkeen. Pääsarjakausi sujui alavireisesti ja Sankala sai päävalmentaja Per Joar Hansenin tavoin potkut seurasta lokakuussa 2008. Kaikkiaan hän oli Sundsvallin organisaatiossa vuodesta 2005 lähtien. Tätä aiemmin Sankala toimi kaudet 2001 ja 2002 Stockviks FF:n valmentajana.


title: Mika Sankala

text: Vuodet 2009–2010 hän toimi Ruotsin Damallsvenskan-seura Umeå IK:n päävalmentajana. Joukkue sijoittui Sankalan johdolla sarjassa toiseksi ja selviytyi myös Naisten mestarien liigan välieriin.


title: Mika Sankala

text: Tammikuussa 2013 Mika Sankala liittyi mukaan Suomen naisten jalkapallomaajoukkueen valmennusryhmään.


title: Coverdale

text: Coverdale voi tarkoittaa:


title: Sininen tie

text: Sininen tie on kansainvälinen matkailutie, joka kulkee Norjasta Ruotsin ja Suomen kautta Venäjälle. Vuonna 2000 Sinistä tietä jatkettiin Karjalan tasavallan pääkaupungista, Petroskoista Puudožiin saakka. Tie seurailee vanhoja vesireittejä Atlantin valtamereltä Äänisen rannalle. Suomen Sininen tie on yksi maan vanhimmista matkailuteistä.


title: Sininen tie

text: Sinisen Norjassa ja Ruotsissa oleva osuus Mo i Ranasta Uumajaan on Eurooppatie E12. Uumajan ja Vaasan välillä on lauttayhteys.


title: Sininen tie

text:
Suomessa Sininen tie kulkee Vaasasta Kyyjärvelle valtatietä 16 pitkin. Kyyjärveltä Siilinjärvelle tie jatkuu kantatienä 77. Siilinjärveltä Joensuun kautta
valtakunnan rajalle Niiralaan johtava osuus muodostaa itäisimmän osan valtatiestä 9.


title: Sininen tie

text: Värtsilän ja Petroskoin välinen tie on nopein tieyhteys Suomesta Petroskoihin. Vastakkaiseen suuntaan Petroskoista Suomeen päin kuljettaessa reitti kulkee ensin Pietarin ja Murmanskin välistä M18-valtatietä (E105). Prääsän kohdalla tie jatkuu R21-tienä kohti Sortavalaa. Pitkäranta–Suojärvi-tien risteyksestä tienumeroksi muuttuu A130. Ennen Sortavalaa tie kääntyy Värtsilään, jossa on rajanylityspaikka.


title: Sininen tie

text: Tie kulkee suurimmaksi osaksi läpi suurten harvaanasuttujen metsäalueiden. Tien varrella olevia asutuskeskuksia ovat Matroosa, Vilka, Prääsä, Krosnosero, Kolatselkä, Läskelä, Ruskeala ja Värtsilä. Läskelän ja Sortavalan välillä tie seurailee Laatokan lahtien rantaa.


title: Sininen tie

text: M18 (E105) Petroskoi–Prääsä


title: Sininen tie

text: R21, Prääsä–Lemetti


title: Sininen tie

text: A130 (Aunus) – Värtsilä


title: Jiří Kučera

text: Jiří Kučera (s. 28. maaliskuuta 1966 Plzeň, Tšekkoslovakia) on tšekkiläinen entinen jääkiekkoilija, pelipaikaltaan hyökkääjä.


title: Jiří Kučera

text: Kučeran kasvattajaseura oli Škoda Plzeň. Hän edusti urallaan myös suomalaista Tapparaa, ruotsalaista Luleåa ja sveitsiläistä Klotenia.


title: Jiří Kučera

text: Maajoukkuetasolla Kučera edusti Tšekkoslovakiaa ja Tšekkiä seitsemissä MM-kilpailuissa, yksissä olympialaisissa ja yhdessä maailmancupissa. Hän saavutti yhden MM-kullan (1996) ja kolme MM-pronssia.


title: Jiří Kučera

text: Peliuransa jälkeen Kučera on työskennellyt kotimaassaan valmentajana.


title: Urho Myllymäki

text: Urho Myllymäki (10. heinäkuuta 1917 Kauhajoki – 13. syyskuuta 1995 Kauhajoki) oli suomalainen kaksirivisen harmonikan ja viulun soittaja.


title: Urho Myllymäki

text: Myllymäki on tunnettu eräänä eteläpohjalaisen kansanmusiikin merkittävimmistä taitajista. Hänen isänsä Iisakki Myllymäki eli "Hiskin Iikkoo" oli myös tunnettu pelimanni ja Urhon opettaja. Isä ja poika Myllymäki voittivat molemmat suomenmestaruuden pelimannimusiikissa ja menestyivät myös muissa kilpailuissa. Urho Myllymäki sai mestaripelimannin arvonimen Kaustisen kansanmusiikkijuhlilla 1971.


title: Melissa (albumi)

text: Melissa on tanskalaisen metalliyhtye Mercyful Faten ensimmäinen pitkäsoitto. Se julkaistiin vuonna 1983 ja vuonna 2005 Roadrunner Records julkaisi siitä 25-vuotisjuhlajulkaisun, joka sisälsi useita bonuskappaleita sekä DVD:n. Melissa äänitettiin Kööpenhaminassa elokuussa 1983. Kaikki albumin sanoitukset kirjoitti King Diamond ja sävellykset teki Hank Shermann.25-vuotisjulkaisussa oli mukana kuusi uutta kappaletta


title: Melissa (albumi)

text: Uudelleenjulkaisun DVD:llä oli 3 kappaletta live-esityksinä Eindhovenissa, Alankomaissa vuodelta 1983.


title: Leisi

text: Leisi () on saksankielinen keskiajalla syntynyt hengellinen kirkkolaulutyyppi. Leisit ovat yleensä lyhyitä, tekstimuodoltaan trooppeja muistuttavia lauluja ja niissä on yksinkertainen kertosäe.


title: Leisi

text: Ensimmäiset leisit ovat peräisin 800-luvulta. Saksankielisen maailman lisäksi leisit ovat olleet suosiossa myös Itä-Euroopassa. Pohjoismaihin tämä laulutapa levisi 1500-luvun alussa. Laulutyyppi oli tärkeä protestanttisen koraalimusiikin edeltäjä.


title: László Zarándi

text: László Zarándi (s. 10. kesäkuuta 1929) oli unkarilainen pikajuoksija.


title: László Zarándi

text: Zarándin uran suurin saavutus on Helsingin 1952 olympialaisista, joissa hän voitti pronssia 4 × 100 metrin viestijuoksussa ajalla 40,5 yhdessä Géza Varasdin, György Csányin ja Béla Goldoványin kanssa. Kaksi vuotta myöhemmin sama joukkue voitti kyseisen matkan Euroopan mestaruuden Bernin EM-kilpailuissa.


title: Don’t Break the Oath

text: Don't Break the Oath on tanskalaisen heavy metal -yhtye Mercyful Faten toinen pitkäsoitto, joka julkaistiin vuonna 1984. Roadrunner Records remasteroi ja julkaisi levyn uudelleen 1997. Metallimusiikkiin perehtynyt Metal-Rules.com -sivusto luetteloi 50 kaikkien aikojen parasta extreme metal -albumia ja listasi Don't Break the Oathin luettelonsa ykköseksi.


title: Don’t Break the Oath

text: Levy äänitettiin Kööpenhaminassa toukokuussa 1984.* Albumin kappalelistassa nimi on kirjoitettu väärin "Welcome Princess of Hell" ('Tervetuloa, Helvetin Prinsessa') eikä "Welcome Princes of Hell" ('Tervetuloa, Helvetin Prinssit'). Kuitenkin, levyn mukana tulevissa kappaleiden sanoissa se on kirjoitettu oikein yhdellä s-kirjaimella.


title: Don’t Break the Oath

text: Levyn uudelleenjulkaisulla on myös yksi bonuskappale, "Death Kiss", joka on "A Dangerous Meeting" -kappaleen vanha demoversio. Sen kesto on 4 minuuttia ja 32 sekuntia.


title: For Monkeys

text: For Monkeys on ruotsalaisen Millencolin-yhtyeen kolmas studioalbumi, joka julkaistiin vuonna 1997. Albumi edustaa musiikilliselta tyyliltään skate punkia, punkia, ska punkia ja pop-punkia.


title: For Monkeys

text: Kappaleista ”Lozin’ Must” ja ”Twenty Two” on tehty singlet, tosin jälkimmäinen julkaistiin vain Australiassa.


title: For Monkeys

text: "For Monkeys" äänitettiin tammikuussa 1997 Unisound-studioilla, Örebrossa. Järjestelystä vastasi Dan Swanö. Tuottajaksi merkittiin ”The Songdoctors”.


title: For Monkeys

text: Albumin sävellystyö on yhtyeen edellisten albumien tapaan pääasiassa laulaja-basisti Nikola Sarcevicin käsialaa. Albumin kahdestatoista kappaleesta yhdeksän on hänen omaa käsialaansa, ja loput kolme kitaristi Mathias Färmin käsialaa. Kitaristi Erik Ohlsson ja rumpali Fredrik Larzon eivät osallistuneet kappaleiden tekoon.


title: For Monkeys

text:
Aloituskappale ”Puzzle” edustaa pop-punkia. Kappaleessa kerrotaan For Monkeys -albumin nauhoituksista. ”Puzzlea” seuraa nopeatempoinen ”Lozin' Must”, jossa kerrotaan hulluksi tulemisesta. Se edustaa punk rockia.
”Lozin' Mustia” seuraa ska punkia edustava ”Random I Am”, jossa kerrotaan turhautumisesta ja siitä selviämisestä. ”Random I Amia” seuraa nopeatempoinen punk rock-kappale ”Boring Planet”, joka kertoo miehestä, jonka mielestä kaikki on tylsää ja mikään ei yllätä. ”Boring Planetia” seuraa ska punkia edustava ”Monkey Boogie”, joka alkaa urkuintrolla. ”Monkey Boogieta” seuraa punk rockia edustava ”Twenty Two”, jossa kerrotaan miehestä, joka on heittänyt elämänsä hukkaan kaksikymmentäkaksivuotiaana.


title: For Monkeys

text: Seitsemäs kappale on hidasta pop-punkia edustava ”Black Gold”, jossa kerrotaan jalkapallosta. ”Black Goldia” seuraa nopeatempoinen punk rock-kappale ”Trendy Winds”, jonka sanoituksissa kerrotaan niskuroijan kaltaisesta henkilöstä, joka ei tarvitse keneltäkään apua elämänsä suunnan näyttämiseen. ”Trendy Windsia” seuraa ”Otis”, joka edustaa pop-punkia. Kappaleen sanoituksissa kerrotaan siitä, että kaikella on aikansa ja että kaikilla on oma tiensä kuljettavana. ”Otisia” seuraa nopeatempoinen ”Light’s Out”, jonka sanoituksissa kerrotaan vihaisesta henkilöstä, joka muistelee hänen synkkiä päiviänsä. ”Light’s Outia” seuraa ska punkia edustava ”Entrance at Rudebrook”, jossa kerrotaan miehestä, joka katsoo ajassa taaksepäin vanhoihin hyviin päiviin. Levyn päätöskappaleena toimii nopeatempoinen punk rock-kappale ”Lowlife”, jossa kerrotaan ajatusten hankaluuksista ja niiden kanssa elämisestä.


title: For Monkeys

text: "For Monkeys" on saanut osakseen kohtalaista listamenestystä Pohjoismaissa; se ylsi yhtyeen kotimaassa Ruotsissa parhaimmillaan sijalle 17 pysyen listalla yhteensä 8 viikkoa. Albumi sai listamenestystä myös Suomessa ja Norjassa; Suomessa albumi ylsi parhaimmillaan listan sijalle 27, pysen listalla yhteensä 4 viikkoa. Norjassa se ylsi parhaimmillaan listan sijalle 36, pysyen listalla yhteensä kolme viikkoa.


title: For Monkeys

text: "For Monkeys" on saanut hyviä arvioita arvostelijoilta; allmusic.com -sivuston arvostelija antoi albumille kolme tähteä viidestä. Myös sputnikmusic.com -sivuston arvostelija antoi albumille hyvän arvion; hän antoi albumille neljä ja puoli tähteä viidestä ja kommentoi albumin olevan ”mainiota työtä”.


title: For Monkeys

text: Rateyourmusic.com -sivuston käyttäjät antoivat albumille arvosanaksi 3,20 viidestä.


title: For Monkeys

text: "For Monkeys" -albumista on otettu ainakin kaksi painosta, joista kummatkin vuonna 1997 CD:lle. Albumi julkaistiin Ruotsissa 20. huhtikuuta 1997 ja Yhdysvalloissa 20. toukokuuta 1997.


title: Donnellyn mafiaveljet

text: Donnellyn mafiaveljet () on Paul Haggisin ja Robert Morescon luoma yhdysvaltalainen draamasarja. Sarjan 13 jaksosta seitsemän ensimmäistä esitettiin NBC:llä 26. helmikuuta – 2. huhtikuuta 2007, mutta sen jälkeen sarja vedettiin julkaisuohjelmasta ja loput kuusi jaksoa olivat katsottavissa suoratoistona internetissä. Suomessa sarjaa ovat esittäneet Canal+ Action ja Sub.


title: Donnellyn mafiaveljet

text: Sarja seuraa amerikanirlantilaisen Donnellyn perheen neljän veljeksen rikollissävytteistä elämäänsä New Yorkissa. Sarjan pääosaa esittää Jonathan Tucker (Tommy Donnelly).


title: Trooppi (musiikki)

text: Trooppi on teksti- tai sävelosuus, joka on lisätty jo olemassa olevaan lauluun erityisesti keskiaikaisessa katolisessa kirkkomusiikissa. Uusi teksti kommentoi tyypillisesti vanhempaa tai nivoo sen paremmin laulun aiheena olevan kirkollisen juhlan teemaan.


title: Trooppi (musiikki)

text: Sana trooppi juontaa juurensa kreikkalaiseen termiin "tropos", joka tarkoittaa käännettä tai tapaa. Laajasti käsitettynä "tropeeraus" voidaan käsittää jopa uuden sävelmätyypin synnyttäjänä ja liturgisen laulunäytelmän perustana. Eräät moniäänisen musiikin aikaiset muodot, etenkin motetit, on tulkittu trooppien johdannaisiksi. Trooppeja on käytetty useissa messun osissa, kuten "hallelujan jubilus" -melismassa, "Kyrie"ssä, "Gloria"ssa, "introimuksessa", "Sanctuksessa", "offertorium"issa sekä "Benedictamuksessa".


title: Trooppi (musiikki)

text: Erilaisilla trooppilajeilla on ollut niille ominaisia tarkempia nimityksiä, kuten "proosa", "prosula", "pneuma" ja "laudes". Trooppi-tyylinen runous oli laajimmalle levinnyttä 900-1200-luvuilla erityisesti Italiassa ja Englannissa.


title: Joannie Rochette

text: Joannie Rochette (s. 13. tammikuuta 1986 Île-Dupas, Québec, Kanada) on kanadalainen taitoluistelija.


title: Joannie Rochette

text: Rochette saavutti yksinluistelussa MM-hopeaa Los Angelesissa 2009. Aiemmin hän oli sijoittunut MM-kilpailuissa 17:nneksi vuonna 2003, kahdeksanneksi vuonna 2004, 11:nneksi vuonna 2005, seitsemänneksi vuonna 2006, kymmenenneksi vuonna 2007 ja viidenneksi vuonna 2008. Torinon 2006 olympialaisissa hän sijoittui viidenneksi. Vancouverin talviolympialaisissa 2010 Rochette luisteli pronssille yhteispistein 202,64. Hänen 55-vuotias äitinsä Therese Rochette oli kuollut yllättäen vain kaksi päivää ennen lyhytohjelman alkua.


title: Joannie Rochette

text: Rochette on voittanut useita Kanadan-mestaruuksia sekä juniori- että aikuistasolla. Lisäksi hän on saavuttanut Four Continents -kilpailuissa pronssia vuonna 2007 sekä hopeaa vuosina 2008 ja 2009.


title: Joannie Rochette

text: Rochette on kotoisin Montréalista, Québecistä.


title: Johan Erikson

text: Johan Erikson (s. 20. tammikuuta 1985) on entinen ruotsalainen mäkihyppääjä.


title: Johan Erikson

text: Erikson on osallistunut hiihdon maailmanmestaruuskilpailuihin Oberstdorfissa 2005 ja Liberecissä 2009. Lentomäen maailmanmestaruuskilpailuihin hän on osallistunut Planicassa 2004 ja Oberstdorfissa 2008. Arvokilpailuiden parhaana henkilökohtaisena sijoituksena hänellä on Liberecin MM-kilpailuiden 36. sija suurmäessä.


title: Johan Erikson

text: Maailmancupissa Erikson osallistui 59 osakilpailuun ja sijoittui pisteille eli 30 parhaan joukkoon 14 kertaa. Hänen paras sijoituksensa oli suurmäen kuudestoista tila Liberecin suurmäestä 11. tammikuuta 2004. Hän debytoi maailmancupissa kyseisellä kaudella. Mäkihypyn Continental Cupissa hän sijoittui palkintokorokkeelle kaksi kertaa ja kymmenen parhaan joukkoon yhdeksän kertaa.


title: Johan Erikson

text: Erikson edustaa Falunilaista Holmens IF -seuraa.


title: Johan Erikson

text: Erikson lopetti uransa ennen kauden 2009–2010 alkua. Hänen mukaansa Ruotsin hiihtoliitto ei tukenut häntä taloudellisesti riittävästi.


title: Reika Hashimoto

text: Reika Hashimoto ( "Hashimoto Reika", s. 25. joulukuuta 1980 Tokio) on japanilainen malli ja näyttelijä. Hän on tehnyt mallintöitä 10-vuotiaasta asti. Hän näytteli ensimmäisen kerran Macoto Tezkan elokuvassa "Hakuchi" (1999). Hashimoto on näytellyt elokuvissa ja kiinalaisissa draamasarjoissa.


title: Lipputangon nuppi

text: Lipputangon nuppi on Lapinlahden Linnut -yhtyeen huumorikappale, joka levytettiin vuonna 1985. Kappaleen sävelsi Ari ”Arvid” Kettunen ja sanoitti Mikko Kivinen. Singlen B-puolena oli kappale ”Sisäinen ahdistus”.


title: Lipputangon nuppi

text: Kappale kertoo Orimattilassa asuvista isovanhemmista ja heidän maatilastaan, jossa laulun kertoja (Mikko Kivinen) sanoo viettäneensä varhaislapsuutensa, joka oli kauheaa aikaa. Isoisän täyttäessä 70 vuotta oli tarkoitus järjestää suuret juhlat, mutta juhlia valmisteltaessa isoisän päähän putosi hänen itse veistämänsä lipputangon nuppi.


title: Lipputangon nuppi

text: Kivisen mukaan tarina perustuu tositapahtumiin, kuten kappaleen kuuluisassa monologiosuudessakin sanotaan – oikeasti tosin hänen isoäitinsä ei ollut 114 senttimetriä pitkä ja hänen lapsuutensa oli ”ihan mukava”, mutta itse nupin putoamiseen liittyvä episodi on sattunut hänen isoisälleen oikeasti. Lapinlahden Linnut esitti kappaleen myös eräissä Kivisen isoäidin syntymäpäiväjuhlissa, jolloin laulun esittänyt Kivinen muokkasi sanoja isoäidin kannalta totuutta vastaavammiksi.


title: Elements Music

text: Elements Music Oy on vuonna 2005 perustettu musiikkikustantamiseen ja musiikin tekijöiden managerointiin erikoistunut yritys. Elements Music toimi vuoteen 2010 asti levy-yhtiönä, kustantajana tai artistimanagementina ja artistirosterissa oli muun muassa Laura Malmivaara, Major Label, Stella ja Nemo.


title: Elements Music

text: Vuoden 2010 alusta eteenpäin Elements Music on keskittynyt vain musiikin kustantamiseen ja musiikin tekijöiden manageroimiseen. Yhtiön toimipaikka sijaitsee Helsingissä. Elements Musicilla on maailmanlaajuinen alikustannussopimus monikansallisen Sony/ATV Music Publishingin kanssa.


title: Elements Music

text: Elements Musicin edustamia musiikin tekijöitä ovat Thomas Kirjonen, Risto Asikainen, Jonas Karlsson, Axel Ehnström, Mikko Tamminen, Tobias Granbacka, Mikko Kuoppala, Milos Rosas, Ronja Gullichsen, Samuli Sirviö ja Tarmo Keränen. Aikaisemmin yhtiö on edustanut muun muassa Jaakko Salovaaraa sekä Pasi Siitosta.


title: Elements Music

text: Elements Music panostaa erityisesti kansainväliseen teosmyyntiin ja yhtiön kustantamilla kappaleilla on useita sijoituksia albumi- ja singlelistojen ykkösenä erityisesti Aasiassa. Elementsin Musicin kustantamia kappaleita ovat levyttäneet kansainvälisillä markkinoilla muun muassa Jolin Tsai, Kara, Shinee ja Sean Kingston. Suomessa yhtiön kustantamia kappaleita ovat levyttäneet esimerkiksi Robin, Isac Elliot, Anna Abreu, Antti Tuisku, Katri Ylander, Suvi Teräsniska sekä Annika Eklund.


title: Elements Music

text: Yhtiön toimitusjohtaja on Tommi Tuomainen ja A&R:nä toimii Eero Tolppanen. Tuomainen ja Tolppanen myös omistavat yhtiön.


title: Sri Lankan jalkapallomaajoukkue

text: Sri Lankan jalkapallomaajoukkue edustaa Sri Lankaa kansainvälisissä miesten jalkapallokilpailuissa ja sitä kontrolloi Sri Lankan jalkapalloliitto. Joukkue tunnettiin nimellä "Ceylonin jalkapallomaajoukkue" vuoteen 1972 asti, kunnes Ceylon vaihtoi nimensä Sri Lankaksi.


title: Sri Lankan jalkapallomaajoukkue

text: Sri Lanka ei ole kertaakaan yltänyt MM-kisojen tai Aasian-mestaruuskilpailujen lopputurnaukseen. Etelä-Aasian mestaruuden joukkue on voittanut kertaalleen, vuonna 1995.


title: Eddie Avoth

text: Eddie Avoth (s. 2. toukokuuta 1945) on brittiläinen näyttelijä ja entinen nyrkkeilijä. Hän oli 1960–1970-lukujen vaihteessa kevyen raskaansarjan Britannian-mestari.


title: Eddie Avoth

text: Cardiffissa, Walesissä syntynyt Avoth on näyttelijänä esiintynyt esimerkiksi elokuvassa "Upseerin kosto" (1986).


title: Erich Rademacher

text: Erich "Ete" Rademacher (9. kesäkuuta 1901 Magdeburg – 3. huhtikuuta 1979 Stuttgart) oli saksalainen uimari, vesipalloilija ja olympiavoittaja. Vesipallossa Rademacherin pelipaikka oli maalivahti. Hän voitti olympiamitalin kummastakin lajista, mutta kultaa vain vesipallosta.


title: Erich Rademacher

text: Vesipallossa Rademacher voitti kultaa Amsterdamissa 1928 ja hopeaa Los Angelesissa 1932.


title: Erich Rademacher

text: Uinnissa Rademacher voitti Los Angelesissa hopeaa 200 metrin rintauinnista. Hän voitti myös saman matkan Euroopan-mestaruuden Budapestissa vuonna 1926.


title: Animaniacs: The Great Edgar Hunt

text: Animaniacs: The Great Edgar Hunt on vuonna 2005 Ignition Entertainmentin julkaisema videopeli. Peli pohjautuu Animaaniset-piirrossarjaan. Pelin ääninäyttelijät ovat samat kuin piirrossarjassa.


title: Animaniacs: The Great Edgar Hunt

text:
On Edgar-palkintojen aika ja koko Hollywood on jännittynyt. Kuitenkin, tumma pilvi laskeutuu kaupungin ylle kun kaikki Edgar-palkinnot on varastettu. Warner-yhtiön toimitusjohtaja Thaddeus J. Plotz on hermoromahduksen partaalla; palkintojuhlaa ei voida peruuttaa - se olisi ennenkuulumatonta.
Kaikkia keinoja kokeillaan, mutta tuloksetta: FBI, CIA, Interpol ja Scotland Yard ovat hämillään, jopa Columbo tunnustaa, että ei voi ratkaista tätä pulmaa. Niinpä Yakko, Dot ja Wakko lähtevät hankkimaan Edgar-pystejä takaisin.


title: Animaniacs: The Great Edgar Hunt

text: Animaaniset


title: Tawny Kitaen

text: Julie ”Tawny” Kitaen (s. 5. elokuuta 1961 San Diego, California) on yhdysvaltalainen malli ja näyttelijä. Hän on esiintynyt esimerkiksi "Upseerin kostossa" (1986).


title: Tawny Kitaen

text: Kitaen juonsi vuosina 1992–1994 "America’s Funniest People" -nimistä televisio-ohjelmaa. Hän osallistui myös "The Surreal Life" -tositelevisiosarjan kuudennelle tuotantokaudelle vuonna 2006. Lisäksi hän on esiintynyt monissa muissa tv-sarjoissa ja -ohjelmissa.


title: Tawny Kitaen

text: Kitaen on ollut naimisissa Whitesnake-yhtyeen muusikon David Coverdalen ja baseballpelaaja Chuck Finleyn kanssa. Hän on ollut ongelmissa lain kanssa; hän pahoinpiteli Finleyn 2002 (ero tuli pian tapauksen jälkeen) ja jäi kiinni kokaiinin hallussapidosta.


title: Tawny Kitaen

text: Coverdalen myötä Kitaen pääsi tekemään yhteistyötä Whitesnaken kanssa. Hän esiintyi useilla yhtyeen musiikkivideoilla, joita olivat "Here I Go Again", "Is This Love", "Still of the Night", "The Deeper the Love" ja "Fool For Your Loving". Kitaen on mukana myös Ratt-rockyhtyeen "Out of the Cellar"-levyn levykannessa ja videon "Back for More" alussa.


title: Chuck Finley

text: Charles Edward ”Chuck” Finley (s. 26. marraskuuta 1962) on vasenkätinen yhdysvaltalainen baseballpelaaja (syöttäjä). Hän pelasi Major League -tasolla vuosina 1986–2002.


title: Chuck Finley

text: Finley pelasi ammattilaisuransa aikana seuroissa Los Angeles Angels of Anaheim, Cleveland Indians ja St. Louis Cardinals. Hän osallistui tähdistöotteluun useaan otteeseen.


title: Chuck Finley

text: Finley oli naimisissa Tawny Kitaenin kanssa vuosina 1997–2002. Liitto kuitenkin päättyi eroon.


title: Terpodion

text: Terpodion on saksalaisen Johann Buschmannin vuonna 1816 kehittämä kitkaidiofoninen soitin.


title: Terpodion

text: Ulkoisesti soitin muistuttaa taffelipianoa. Soittimessa on puinen sylinteri, joka käsitellään hartsilla ennen soittoa. Sylinteri saadaan pyörimään polkimella. Koskettimia paineltaessa mokkanahalla tai huovalla päällystetyt kitkatangot koskettavat sylinteriä. Värähtelemään saatu tanko on kosketuksissa niiden alapuolella oleviin puisiin äänipuihin, jotka ovat eri kokoisia. Äänenvoimakkuutta säädellään koskettimien painallusvoimakkuudella.


title: Terpodion

text: Soittimen äänensävyä on kuvattu melodeonin, lasiharmonikan ja eräiden puhallinsoittimien kaltaiseksi. Buschmann suositteli soitinta käytettäväksi hitaisiin koraaleihin ja adagioihin.


title: Terpodion

text: Lasiharpun soittajana aikanaan tunnettu Buschmann alkoi työskennellä terpodionin parissa 1805, samana vuonna, jolloin Johann Christian Dietz oli saanut valmiiksi melodion-nimisen soittimen. Buschmannin taloudellisena tukijana oli Coburg-Gothan herttua August, joka antoi sille myös sen nimen. Terpodion tarkoittaa "virkistävää laulua".


title: Terpodion

text: Terpodionin perusajatus on saanut vaikutteita Ernst Friedrich Chladnin lasiharmonikasta. Hän kokeili soitintaan ensimmäisen kerran 1813 ja vuonna 1816 Buschmannin sallittiin esitellä soitin Dresdenissä kuninkaallisille. Samana vuonna Carl Maria von Weber kirjoitti soittimesta myönteisen arvion dresdeniläiseen lehteen.


title: Terpodion

text: Soittimen huonot puolet alkoivat tulla esiin sen laajamittaisemman käytön myötä. Puisten kitkatankojen kunto riippui liian paljon ilmasto-olosuhteista. Soitin vaati jatkuvaa korjausta ja Buschmannia tarvittiin usein apuun soitinten hajottua. Vuodesta 1821 lähtien Buschmannin perhe tuotti soittimia Berliinissä ja heillä oli sen tuottamiseen kymmenen vuoden yksinoikeus. Pian soittimen tuotantomäärät kasvoivat niin, että se halpeni 66 kultakaroliinista tavallisen pianon hintaiseksi.


title: Terpodion

text: Vuonna 1832 Johann Buschmann muutti poikansa Friedrich Buschmannin kanssa Hampuriin, jossa Friedrich vastasi pääosin soittimen myynnistä. Franz Lisztin on kerrottu hankkineen soittimen ja Johann Nepomuk Hummel kirjoitti siitä ylistäviä lausuntoja samana vuonna.


title: Trans World Airlines

text: Trans World Airlines (TWA) oli vuonna 1930 perustettu yhdysvaltalainen lentoyhtiö. Yhtiön solmukohtia olivat St. Louis, jossa yhtiön pääkonttori sijaitsi, New York, Kansas City sekä Denver. Vuonna 2001 se sulautui American Airlinesiin lopettaen toimintansa 1. joulukuuta. Toimintansa loppuvaiheessa TWA oli merkittävimpiä yhtiöitä Yhdysvaltain sisäisillä reiteille ja lensi myös lukuisiin kansainvälisiin kohteisiin Euroopassa ja Lähi-idässä.


title: Trans World Airlines

text: Vuonna 1942 tapahtui onnettomuus TWA:n lennolla 3, jolla kuoli kuuluisa Hollywood-näyttelijä Carole Lombard, hänen äitinsä ja 20 muuta.


title: Trans World Airlines

text: Toinen onnettomuus muutti USAn lentoturvallisuutta. TWA:n Lockheed L-1049 Super Constellation törmäsi United Airlinesin Douglas DC-7 -koneen kanssa Grand Canyonin yllä. Molemmat koneet tippuivat Grand Canyoniin. Onnettomuudessa kuoli 128 ihmistä, ja tämä johti uraauurtaviin muutoksiin Yhdysvaltain lentoturvallisuudessa.


title: Trans World Airlines

text: Samankaltainen onnettomuus tapahtui New Yorkissa, kun samanlainen Lockheed L-1049 Super Constellation -kone törmäsi United Airlinesin Douglas DC-8 -koneeseen ja 134 henkilöä menehtyi: 84 Unitedin koneessa, 44 TWA:n koneessa ja 6 henkilöä kentällä.


title: Trans World Airlines

text: Hieman ennen kuin TWA sulautui American Airlinesiin, laivasto oli seuraavanlainen:


title: Earl Grey -tee

text: Earl Grey -tee on maustettua mustaa teetä. Se on yksi maailman suosituimpia teesekoituksia. Pohjana on tavallisemmin mustaa assam-, ceylon- tai darjeelingteetä. Valitulla teepohjalla on suuri vaikutus teen makuun. Earl Grey -teetä maustetaan bergamotilla, useimmiten bergamottiöljyllä.


title: Earl Grey -tee

text: Tämä teeseos oli Britannian pääministerin, jaarli Charles Greyn (1764–1845) suosikkitee. Tee tehtiin jaarlia varten vuonna 1830 ja nimettiin hänen mukaansa. Teesekoitus teki jaarlista miljonäärin. Bergamotin käytön teessä hänen kerrotaan oppineen kiinalaiselta mandariinilta. Teetalo Twinings toteaa, että jaarli Grey pyysi heitä tekemään jäljitelmän aiemmin kiinalaiselta mandariinilta lahjaksi saamastaan teestä. Richard Twiningin vuonna 1831 tekemästä teesekoituksesta syntyi alkuperäinen Earl Grey -tee. Nykyisin Twinings kertoo käyttävänsä sekoitukseensa kiinalaista Qimen-teetä, johon lisätään ripaus bergamottiöljyä. Joissain lähteissä puolestaan todetaan bergamottia käytetyn alun perin peittämään jaarlin Newcastlen lähellä sijaitsevan Howick Hallin kartanon kaivoveden kalkin makuiseksi luonnehdittua makua.


title: Charles Napier (näyttelijä)

text: Charles Napier (12. huhtikuuta 1936 – 5. lokakuuta 2011) oli yhdysvaltalainen näyttelijä. Hän on esiintynyt elokuva- (muun muassa "Rambo – taistelija 2" 1985, "Miami Blues" 1990, "Uhrilampaat" 1991) ja televisiorooleissa.


title: Charles Napier (näyttelijä)

text: Napierin muistettavimpia roolejaan on punaniskaisen texasilaisen kantrilaulajan rooli elokuvassa "Blues Brothers".


title: Charles Napier (näyttelijä)

text: Kentuckystä kotoisin oleva Napier aloitti elokuvauransa 1960-luvun lopussa.


title: Nora Dunn

text: Nora Dunn (s. 29. huhtikuuta 1952) on yhdysvaltalainen näyttelijä ja koomikko. Hänet tunnetaan varsinkin työstään NBC:n "Saturday Night Livessä".


title: Nora Dunn

text: Dunn on esiintynyt myös elokuvissa, joiden joukossa on "Miami Blues" (1990). Hän on näyttelijä Kevin Dunnin sisar.


title: Nora Dunn

text: Dunn opiskeli vuosina 1970–1972 Chicagon taideinstituutin koulussa.


title: Henrik Hansen (jalkapalloilija)

text: Henrik H. Hansen (s. 28. heinäkuuta 1979) on tanskalainen jalkapalloilija, pelipaikaltaan hyökkäävä keskikenttä. Hansen pelaa Tanskan pääsarjassa superliigassa AC Horsensin joukkueessa.


title: Henrik Hansen (jalkapalloilija)

text: Hansen liittyi Horsensiin talvella 2007. Ennen AC Horsens tunnettiin puolustavana joukkueena, mutta Hansenin tulo toi lisää luovuutta joukkueen hyökkäyspeliin. Ensimmäisellä kaudellaan Horsensissa hän teki 11 maalia sarjassa.


title: Henrik Hansen (jalkapalloilija)

text: Aikaisemmin Hansen on pelannut Næstved IF:ssä, Esbjerg fB:ssä ja SønderjyskEssä.


title: Vesa Siivonen

text: Vesa Siivonen (s. 21. joulukuuta 1963) on entinen suomalainen keskimatkojen juoksija. Hänellä oli hallussaan harvemmin juostun 2 000 metrin Suomen ennätys ajalla 5.00,51, jonka hän juoksi Riihimäellä vuonna 1989. Jukka Keskisalo alitti ennätyksen 25. heinäkuuta 2009 juoksemalla Lapinlahden eliittikisoissa ajan 5.00,32. Lisäksi Siivosen henkilökohtaiset ennätykset 1 500 ja 3 000 metrillä ovat yhä Suomen kautta-aikojen kymmenen parhaan ajan joukossa.


title: Vesa Siivonen

text: Espoon Tapioita edustanut Vesa Siivonen voitti sisäratojen Suomen mestaruuden 1 500 metrillä vuonna 1993. Kalevan kisoissa 1985 hän voitti pronssia 3 000 metrin estejuoksussa. Siivonen osallistui kahdesti maastojuoksun MM-kisoihin; vuonna 1989 hän sijoittui sijalle 108 ja vuonna 1990 sijalle 122.


title: Hai-vene

text: Hai-vene on suomalainen retki- ja kilpakäyttöön suunniteltu klassinen purjevene. Veneen suunnitteli Gunnar L. Stenbäck vuonna 1931.


title: Hai-vene

text: Aikaisemmin suurin osa köliveneistä oli erilaisten mittasääntöjen mukaan yksin kappalein suunniteltuja ja rakennettuja, mikä teki niistä verraten kalliita. Stenbäckin mielestä oli luotava edullinen yksityyppiluokka jota voitiin valmistaa sarjatyönä, vain tällä keinoin purjehdus tulisi myös laajempien kansankerrosten ulottuville. Niinpä Stenbäck suunnitteli veneestä yksinkertaisen rakentaa, materiaaleina käytettiin pääasiassa suomalaista mäntyä ja tammea, köli valettiin raudasta ja se piirrettiin matalaksi jotta se olisi turvallinen karikkoisillakin vesillä. Purjepinta-ala oli pieni joten vene oli merikelpoinen ja purjeet helposti hallittavissa ilman vinssejä. Hai-veneen piirustukset esiteltiin Frisk Bris-lehden numerossa 9/1930 ja omaksi luokakseen se hyväksytiin 1932. Hai-veneen synnyn keskeisenä taustavaikuttajana oli 30-luvulla HSS ja seuran tuolloinen kommodori Eric Nummelin


title: Hai-vene

text: Veneestä tuli Suomessa erittäin suosittu ja sitä rakennettiin 1930- ja 40-luvuilla suuria määriä, jopa sota-aikana. Veneitä vietiin myös ulkomaille, lähinnä Ranskaan, Saksaan, Baltian maihin ja jopa Yhdysvaltoihin. Hai-veneiden rakentaminen alkoi hiipua 50-luvun loppupuolella Pohjoismaisen Kansanveneen saavuttaessa suosiota. Hai pysyi kuitenkin Suomen suurimpana köliveneluokkana 60-luvun lopulle asti jolloin H-vene alkoi syrjäyttää vanhoja puuveneluokkia. Uusien Hai-veneiden rakentaminen on silti hiljaksiin jatkunut näihin päiviin asti. Käytetyt veneet ovat nykyään suhteellisen edullisia ja Hai on edelleen aktiivinen kilpaveneluokka jossa vuosittain purjehditaan Suomenmestaruudesta. Hain luokkaliitto perustettiin 1963. Kaiken kaikkiaan Hai-veneitä on Suomessa rekisteröity melkein 300. Kansainvälistä luokkaliittoa ei ole, mutta joka toinen vuosi kilpaillaan maailmancupista suomalaisten, ranskalaisten ja saksalaisten veneiden kesken.


title: Hai-vene

text: Ranskassa Haista (siellä nimellä Requin) tuli suosittu purjeveneluokka ja veneitä on rekisteröity melkein 500. Requinin luokkasäännöt poikkeavat jonkun verran suomalaisesta, purjepinta-alaa on enemmän, masto on alumiinia ja lasikuitu on sallittu runkomateriaalina.


title: Hai-vene

text: Hai 2000 on suomalainen Hai-veneen jatkokehitelmä. Runko on lasikuitua ja perustuu Requiniin. Purjepinta-ala on nostettu 26 neliömetriin. Hai 2000:lla on oma luokkaliitto. On myös mahdollista rikata puinen Hai-vene Hai 2000-luokkasääntöihin.


title: Kalkkunakondori

text: Kalkkunakondori ("Cathartes aura") on kondorilintu. Lennossa kalkkunakondori on helppo tuntea ylöspäin kallistuneista siivistään.


title: Kalkkunakondori

text: Kalkkunakondorin pituus on 65–80 cm, mutta siipien kärkiväli on noin 175 cm. Kalkkunakondorin vartalo ja siipien tyviosat ovat ruskeanmustat. Siivenkärjet ja pyrstö ovat tumman hopeanharmaat. Ulkonäöltään kalkkunakondori muistuttaa jokseenkin kalkkunaa.


title: Kalkkunakondori

text: Kalkkunakondoria tavataan Etelä-Kanadassa, Yhdysvalloissa, Meksikossa, Keski-Amerikassa ja Etelä-Amerikassa. Valtaosa Kanadassa ja Yhdysvalloissa elävistä kalkkunakondoreista muuttaa.


title: Kalkkunakondori

text: Kalkkunakondori viihtyy avomailla, metsäseuduilla ja viljelysmailla.


title: Kalkkunakondori

text: Kalkkunakondorit syövät mätäneviä haaskoja ja jätettä. Kalkkunakondorit kykenevät lentäessään paikantamaan haaskat hyvän hajuaistinsa avulla ja voivat siksi löytää pieniäkin saaliita.


title: Kalkkunakondori

text: Vuoristot, Eläinten maailma, Valitut Palat


title: Fred Ward

text: Freddie Joe "Fred" Ward (s. 30. joulukuuta 1942) on yhdysvaltalainen näyttelijä. Hän on esiintynyt muiden muassa elokuvissa "Pako Alcatrazista" (1979), "Raivoisa ajojahti" (1981), "Henry ja June" (1990), "Viimeiseen pisaraan" (2002) ja "Exit Speed" (2008).


title: Fred Ward

text: Osittain cherokeetaustainen Ward syntyi San Diegossa, Kaliforniassa. Hän opiskeli näyttelemistä Yhdysvalloissa ja Italiassa.


title: Fred Ward

text: Ward voitti vuonna 1994 jaetun Golden Globen elokuvasta "Short Cuts – oikopolkuja" (1993).


title: Bruce Davison

text: Bruce Davison (s. 28. kesäkuuta 1946 Philadelphia, Pennsylvania, Yhdysvallat) on yhdysvaltalainen näyttelijä.


title: Bruce Davison

text: Davison saavutti alun alkaen mainetta teatterissa, mutta on sittemmin menestynyt myös elokuvissa. Niiden joukossa ovat "Mansikoita ja verta" (1970), "Short cuts – oikopolkuja" (1993), "Mallioppilas" (1998) ja "Valamiehet" (2003). "X-Men"-elokuvissa Davison esittää Robert Kellyä.


title: Bruce Davison

text: Elokuvasta "Ikuinen ystävyys" (1990) Davison oli vuonna 1991 ehdolla parhaan miessivuosan Oscar-palkinnon saajaksi. Hän on voittanut kaksi Golden Globea ja ollut kahdesti ehdolla Emmy-palkinnon saajaksi.


title: Bruce Davison

text: Davison on lisäksi nähty muun muassa televisiosarjoissa "" ja "Ritari Ässä" sekä elokuvassa "Rangaistuspartio".


title: Bruce Davison

text: Hän oli naimisissa näyttelijä Lisa Pelikanin kanssa vuosina 1986–2006. Vuonna 2006 hän solmi eron jälkeen uuden avioliiton Michele Correyn kanssa.


title: Alfonso López Trujillo

text: Alfonso López Trujillo (8. marraskuuta 1935 – 19. huhtikuuta 2008) oli yksi roomalaiskatolisen kirkon kardinaaleista vuodesta 1983.


title: Alfonso López Trujillo

text: López Trujillo oli kansallisuudeltaan kolumbialainen. Hän opiskeli kotimaansa ohella Roomassa ja sai pappisvihkimyksensä 13. marraskuuta 1960. Hän toimi Latinalaisen Amerikan piispainkonferenssin pääsihteerinä vuosina 1972–1984. Hän oli Medellínin arkkipiispana vuosina 1979–1991.


title: Alfonso López Trujillo

text: López Trujillo oli Paavillisen perheneuvoston johdossa vuodesta 1990 ja osallistui vuoden 2005 konklaaviin 69-vuotiaana. Hän kuoli diabetekseen Roomassa 72-vuotiaana.


title: Milt Plum

text: Milton Ross "Milt" Plum (s. 20. tammikuuta 1935) on entinen yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän vaikutti NFL-tasolla vuosina 1957–1969.


title: Milt Plum

text: New Jerseyn Westvillessä syntynyt Plum opiskeli Woodbury High Schoolissa ja yliopistolla Penn Statessa. Hänen ammattilaisseuransa olivat Cleveland Browns, Detroit Lions, Los Angeles Rams ja New York Giants.


title: Milt Plum

text: Plum osallistui kahteen Pro Bowl -tähdistöotteluun.


title: Minasgeraisinnapsija

text: Minasgeraisinnapsija ("Phylloscartes roquettei") on erittäin uhanalainen Minas Geraisin osavaltiossa Brasiliassa elävä varpuslintu.


title: Minasgeraisinnapsija

text: Kooltaan minasgeraisinnapsija on noin 11,5 cm. Lajin vatsa ja rinta ovat väriltään vihertävän keltaiset. Selkä ja pää ovat tummanvihreät. Linnun siivet ovat mustat ja niissä on keltaisia raitoja. Pyrstö on pitkä ja sen asento on suvulle tyypillisen pysty. Minasgeraisinnapsijan laulu on nopea ja rullaava "prrr it tit-tit-tit". Lajin kutsuääni on terävä "piip".


title: Minasgeraisinnapsija

text: Minasgeraisinnapsijan elinympäristöä ovat kuivat metsät. Ravintonaan laji käyttää hyönteisiä. Lajin kannan kooksi arvioidaan 50–250 yksilöä. Suurin uhka lajille ovat metsien hakkuut, erityisesti "Astronium urundeuva" -puun hakkuiden vuoksi. Lisäksi metsää tuhoutuu kaivostoiminnan seurauksena.


title: Margaret Cooper

text: Margaret Joyce Cooper (myöhemmin Badcock) (18. huhtikuuta 1909, Sri Lanka – 22. heinäkuuta 2002, Iso-Britannia) oli brittiläinen uimari ja olympiamitalisti. Hän voitti yhteensa neljä olympiamitalia, kaikki paitsi yhden Amsterdamin olympialaisista 1928.


title: Margaret Cooper

text: Cooper meni naimisiin brittiläisen soutajan John Badcockin kanssa.


title: Michael Büskens

text: Michael "Mike" Büskens (s. 19. maaliskuuta 1968) on saksalainen jalkapallovalmentaja ja entinen keskikenttäpelaaja.


title: Michael Büskens

text: Büskens pelasi juniorina Alemannia Düsseldorfin, Fortuna Düsseldorfin ja VfL Benrathin joukkueissa. 1987 hän aloitti ammattilaisuransa Fortuna Düsseldorfissa, jota hän edusti kaikkiaan viiden kauden ajan. 1992 ura jatkui FC Schalkessa, jossa Büskens saavutti myös uransa suurimmat voitot. Hän oli voittamassa UEFA Cupia 1997 ja Saksan Cupia kahteen otteeseen. Kevätkaudella 2000 Büskens pelasi MSV Duisburgissa palaten takaisin Schalkeen Duisburgin noustua 1. Bundesliigaan. Büskens lopetti pelaamisen Schalken ykkösjoukkueessa kauden 2001–02 jälkeen.Büskens aloitti valmennusuransa 2002 FC Schalken kakkosjoukkueen apuvalmentajana. Pelivuodet kakkosjoukkueessa päättyivät kauteen 2003–04, kun polvivammoista kärsinyt Büskens joutui lopullisesti jättämään pelikentät. Vuonna 2005 hänelle tehtiin useita polvileikkauksia, jotka johtivat hengenvaaralliseen verenmyrkytykseen ja Büskens jouduttiin vaivuttamaan koomaan.


title: Michael Büskens

text: Büskens kuitenkin toipui ja palasi kaudella 2005–06 FC Schalken kakkosjoukkueeseen, tällä kertaa päävalmentajaksi. Huhtikuussa 2008 Büskens nousi FC Schalken päävalmentajaksi Mirko Slomkan potkujen jälkeen. Hän hoitaa tehtäviä yhdessä Youri Mulderin kanssa kesään 2008 saakka, jolloin hollantilainen Fred Rutten siirtyy Schalke-luotsiksi. Büskens palasi Schalken päävalmentajaksi, kun Rutten sai potkut maaliskuussa 2009. Büskens toimii seuran tilapäisenä päävalmentajana, kunnes joukkue löytää uuden valmentajan.


title: Michael Büskens

text: Büskensin pesti kesti lopulta kauden 2008/09 loppuun. Hänen johdollaan gelsenkircheniläisseura sijoittui lopulta Bundesliigassa kahdeksanneksi. Kausi päättyi 2–3 kotitappioon TSG 1899 Hoffenheimille.


title: Michael Büskens

text: Joulukuussa 2009 Büskens palasi valmennustehtäviin, kun 2. Bundesliigassa sijalla 15 majaileva SpVgg Greuther Fürth palkkasi hänet päävalmentajakseen. Büskensin johdolla Greuther Fürth paransi otteitaan ja sijoittui kauden päätteeksi yhdenneksitoista. Büskensin ensimmäisellä kokonaisella kaudella seura palasi jälleen taistelemaan noususta Bundesliigaan, mutta lopulta joukkueen oli tyydyttävä katkerasti neljänteen sijaan. Kaudella 2011–12 Greuther Fürthin pitkä odotus lopulta palkittiin, kun Büskens luotsasi seuran 2. Bundesliigan mestariksi ja seura nousi pitkän odotuksen jälkeen pääsarjatasolle. Toukokuussa 2012 Büskens allekirjoitti kesään 2013 ulottuvan jatkosopimuksen Greuther Fürthin kanssa.


title: Michael Büskens

text: Greuther Fürthin pääsarjakausi 2012/13 sujui tuloksellisesti vaisusti ja joukkue vajosi kauden alusta alkaen putoamiskamppailuun. Lopulta seurajohdon kärsivällisyys loppui 21. helmikuuta 2013 ja se erotti Büskensin tehtävästään. Greuther oli sarjan viimeisenä 14 pistettä putoamisviivasta ja neljä pistettä karsintapaikasta jääneenä.


title: Michael Büskens

text: Kesäkuussa 2013 Büskens allekirjoitti kaksivuotisen sopimuksen Bundesliigasta pudonneen Fortuna Düsseldorfin kanssa. Seurajohdon tavoitteena oli nousta Büskensin alaisuudessa pikaisesti takaisin Bundesliigaan, mutta syksyn tuloksilla Fortuna vajosi sarjan keskikastiin kauas nousutaistelusta. Lopulta 0–2 tappio Karlsruhelle oli seurajohdolle liikaa ja Büskens sai marraskuun lopussa potkut.


title: Michael Büskens

text: Helmikuussa 2015 Büskens palasi SpVgg Greuther Fürthin päävalmentajaksi. Büskensin johdolla SpVgg:n peli ei kulkenut toivotulla tavalla ja joukkue hävisi kuusi 12 pelaamastaan ottelusta. Lopulta seura purki hänen sopimuksensa toukokuun lopulla 2015.


title: Michael Büskens

text: Kesäkuussa 2016 Büskens teki vuoden mittaisen sopimuksen Itävallan Bundesliigassa pelanneen Rapid Wienin kanssa. Büskensin syksy Rapidissa oli vaikea ja joukkue voitti hänen johdollaan vain kaksi pelaamistaan 10 Bundesliiga-ottelusta. Marraskuun alussa seura erottikin Büskensin tehtävistään kehnojen tulosten vuoksi.


title: Daddy Giljoteen

text: Daddy Giljoteen oli helsinkiläinen rock-trio, joka itse kuvasi musiikkityyliään termillä "action blues". Yhtyeeseen kuuluivat perustajajäsenet kitaristi-laulaja Taylor (Jari Rättyä) ja basisti PdJ (Pekka Kaipainen) sekä vuonna 2007 yhtyeeseen liittynyt rumpali Jan (Jan Pethman), joka on aikaisemmin soittanut mm. Ultra Brassa ja Maija Vilkkumaan yhtyeessä. Yhtyeen ensimmäinen albumi "Once They Called Me A Prodigy" ilmestyi helmikuussa 2007 ja se julkaistiin Suomen lisäksi myös Itävallassa, Saksassa ja Sveitsissä. Toinen albumi "Holy Mail Express" ilmestyi lokakuussa 2008.


title: Daddy Giljoteen

text: Daddy Giljoteen tiedotti toimintansa loppumisesta syyskuussa 2009.


title: Youri Mulder

text: Youri Mulder (s. 23. maaliskuuta 1969) on alankomaalainen jalkapallovalmentaja, kommentaattori ja entinen hyökkääjä.


title: Youri Mulder

text: Mulder pelasi juniorina SDO Bussumissa ja AFC Ajaxissa. Ammattilaisena hän aloitti uransa FC Twentessä 1990. Kolmen kauden jälkeen Mulder jätti enschedeläisseuran ja siirtyi Saksan Bundesliigassa pelanneeseen FC Schalkeen.


title: Youri Mulder

text: Schalkessa Mulder pelasi kaikkiaan yhdeksän kauden ajan. Hän oli voittamassa gelsenkircheniläisseuralle UEFA Cupia 1997, kun finaalissa kaatui FC Internazionale Milano. Lisäksi Mulder voitti Kuninkaansinissä kaksi Saksan cupin mestaruutta. Hän lopetti uransa kauden 2001–02 jälkeen 33-vuotiaana.


title: Youri Mulder

text: Alankomaiden maajoukkueessa Mulder pelasi 9 maaottelua ja teki niissä kolme osumaa. Hän debytoi marraskuussa 1994 Tšekkiä vastaan. Usein polvivaivoista kärsinyt Mulder oli mukana Alankomaiden joukkueessa EM-kisoissa 1996. Hän lopetti maajoukkueuransa ystävyysotteluun Marokkoa vastaan huhtikuussa 1999.Peliuransa jälkeen Mulder on työskennellyt kommentaattorina hollantilaisella tv-kanavalla. Hän on myös toiminut kommentaattorina FIFA 07 -pelin hollanninkielisessä versiossa.


title: Youri Mulder

text: Kaudella 2007–08 Mulder suoritti valmentajantutkinnon ja toimi FC Twenten hyökkääjävalmentajana. Huhtikuussa 2008 hän siirtyi FC Schalken organisaatioon Michael Büskensin aisapariksi. Kaksikko luotsaa Schalkea Bundesliigakauden loppuun Mirko Slomkan potkujen jälkeen. Mulder jatkaa uraansa kesällä 2008 uuden Schalke-luotsin Fred Ruttenin apulaisvalmentajana. Hän joutui jättämään tehtävänsä kauden 2008/09 jälkeen Felix Magathin tultua seuran päävalmentajaksi.


title: Pat Rice

text: Pat Rice MBE (s. 17. maaliskuuta 1949) on pohjoisirlantilainen jalkapallovalmentaja ja entinen puolustaja.


title: Pat Rice

text: Belfastissa syntynyt Rice varttui Lontoon vilinässä ja hankki jalkapalloilijan kannuksensa Arsenalissa. Hän aloitti peliuransa 1964 ja siirtyi ammattilaiseksi kaksi vuotta myöhemmin. Rice debytoi Arsenalin edustusjoukkueessa Englannin liigacupin ottelussa Burnleya vastaan joulukuussa 1967.


title: Pat Rice

text: Rice pelasi oikeana pakkina, muttei onnistunut ensimmäisten kausiensa aikana nousemaan Arsenalin avausmiehistöön eikä ollut mukana Messucupin 1970 voittaneessa Arsenal-miehistössä. Pohjois-Irlannin maajoukkueessa Rice debytoi syyskuussa 1968 ottelussa Israelia vastaan.


title: Pat Rice

text: Odotus kuitenkin palkittiin ja kaudella 1970–71 Ricelle avautui vihdoin tie Arsenalin avauskokoonpanoon, kun aikaisemmin oikean pakin tontilla häärinyt Peter Storey siirtyi keskikentälle. Kausi toi Arsenalille tuplamestaruuden Englannin kentillä ja Rice pääsi pelaamaan lähes kaikki kauden ottelut.


title: Pat Rice

text: Rice oli Arsenalin avausmiehistössä ykkösvaihtoehto omalla pelipaikallaan koko 1970-luvun ajan. Kolmena kautena hän uurasti kentällä kaikissa Arsenalin otteluissa. 1977 hän nousi joukkueen kapteeniksi ja pääsi nostamaan FA Cupin mestaruuskannun ilmaan 1979. Rice on ainoa pelaaja, joka esiintyi kaikissa Arsenalin viidessä FA Cupin finaalissa vuosien 1971–1980 välillä. Hän oli myös kapteenin ominaisuudessa johtamassa Arsenalin peliä tappiollisessa Cup-voittajien Cupin finaalissa 1980.


title: Pat Rice

text: Rice jätti Arsenalin kauden 1979–80 jälkeen pelattuaan Tykkimiehissä kaikkiaan 528 ottelua. Rice pelasi uransa viimeiset vuodet Watfordissa ja oli auttamassa seuran nousussa pääsarjatasolle 1981–82. Hän lopetti uransa Watfordissa kapteenina kauden 1983–84 jälkeen.


title: Pat Rice

text: Maajoukkuetasolla Rice pelasi kaikkiaan 49 A-maaottelua. Hänen uransa viimeiseksi otteluksi jäi 5–1 tappioon päättynyt Englanti-ottelu lokakuussa 1979. Rice aloitti valmennusuransa Arsenalin juniorijoukkueen luotsina 1984. 12 vuotta kestäneen pestinsä aikana Rice johdatti Arsenal-juniorit kahteen nuorten FA Cupin voittoon 1988 ja 1994. Syyskuussa 1996 hän nousi Arsenalin väliaikaiseksi päävalmentajaksi. Ricen johdolla Arsenal pelasi kolme ottelua Englannin Valioliigassa ja voitti ne kaikki. Lisäksi Rice luotsasi Tykkimiehiä tappiollisessa UEFA Cupin ottelussa Borussia Mönchengladbachia vastaan.


title: Pat Rice

text: Arsène Wenger tuli Arsenalin päävalmentajaksi syyskuun 1996 lopulla ja Ricen pesti päävalmentajana päättyi. Hän jatkoi uraansa Wengerin apulaisvalmentajan ja on ollut mukana luotsaamassa Arsenalia 1990- ja 2000-lukujen menestykseen, jossa kaudet 1997–98 ja 2001–02 toivat tuplamestaruudet ja kausi 2003–04 päättyi Arsenalin liigamestaruuteen tappiotta.


title: Pat Rice

text: Toukokuussa 2012 Arsenal ilmoitti Ricen jäävän eläkkeelle valmennustehtävistä kauden jälkeen.


title: Pat Rice

text: Uutena vuonna 2013 Rice lyötiin Brittiläisen imperiumin ritarikunnan jäseneksi (MBE). Marraskuussa 2013 kerrottiin, että Rice oli joutunut sairaalahoitoon syövän vuoksi.


title: Juho Mäkelä (runoilija)

text: Johan (Juho) Fredrik Mäkelä (5. huhtikuuta 1913 Porin maalaiskunta – 11. elokuuta 1991 Pori) oli toimittaja, runoilija ja SKDL:n kansanedustaja.


title: Juho Mäkelä (runoilija)

text: Mäkelän vanhemmat olivat mäkitupalainen Johan Fredrik Mäkelä ja Hilma Maria Nordlund. Hän kävi kansakoulun ja opiskeli 1937 Työväen Akatemiassa sekä 1945 Sirola-opistossa. Mäkelä oli ennen sotia sosialidemokraattisen puolueen Satakunnan piirijärjestön järjestäjänä Porissa 1937–1938 ja Uuden Ajan toimittajana ja toimistonhoitajana Raumalla 1938–1940. Välirauhan aikana hän oli Suomen-Neuvostoliiton rauhan ja ystävyyden seuran järjestäjänä ja joutui sitten 1940 vankilaan poliittisista syistä.


title: Juho Mäkelä (runoilija)

text: Vapauduttuaan 1944 Mäkelä liittyi SKDL:ään ja toimi puolueen puhujana 1944–1945 ja -lehden päätoimittajana Hämeenlinnassa 1946–1947. Hän oli Porissa ilmestyneen Satakunnan Työ -lehden toimittajana 1948 ja päätoimittajana 1949–1959. Kansanedustajakautensa jälkeen Mäkelä toimi vielä Porin kaupungin raittiussihteerinä 1967–1976.


title: Juho Mäkelä (runoilija)

text: Mäkelä oli SKDL:n kansanedustajana 1945–1948 ja 1958–1966 edustaen Turun läänin pohjoista vaalipiiriä. Jälkimmäiselle kaudelleen hän tuli 1958 liikenneonnettomuudessa kuolleen Mauri Ryömän tilalle. Mäkelä oli presidentin valitsijamies vuosien 1950 ja 1962 presidentinvaaleissa ja hän oli mukana kunnallispolitiikassa Rauman ja Porin kaupunginvaltuustojen jäsenenä.


title: Juho Mäkelä (runoilija)

text: Mäkelä oli naimisissa vuodesta 1938 Helmi Lydia Ahlforsin kanssa.


title: Anton Ulrik Rönnholm

text: Anton Ulrik Rönnholm (8. lokakuuta 1787 Hamina – 6. kesäkuuta 1862 Parikkala) oli suomalainen teologian tohtori ja lääninrovasti.


title: Anton Ulrik Rönnholm

text: Rönnholmin vanhemmat olivat Haminan pormestari Karl Fredrik Rönnholm (1740–1816) ja Kristina Bruun. Ylioppilaaksi tulonsa jälkeen hän opiskeli teologiaa Tartossa vuosina 1805–1807. Pappisvihkimyksen hän sai Haminan hiippakunnassa 15. tammikuuta 1810. Teologian tohtoriksi hänet nimitettiin Helsingissä vuonna 1856. Rönnholm toimi vt. lääninrovastina vuodesta 1839 ja vakinaisena vuodesta 1851. Lisäksi hän toimi opetusalalla Haminan ja Savonlinnan piirikoulujen opettajana sekä Viipurin lukion yliopettajana. Haminassa hän työskenteli myös arkkidiakonin apulaisena.


title: Anton Ulrik Rönnholm

text: Rönnholm avioitui Anna Henrika Weckrothin kanssa 1821. Liitto päättyi Rönnholmin kuolemaan. Pariskunnalla oli kaksi poikaa, koulutoimen ylihallituksen ylitirehtöörin apulainen FM Anton Rönnholm ja Joroisten kirkkoherra Karl Filip Rönnholm sekä kolme tytärtä, Antoinette, Constance ja Elisabeth Rönnholm, joka jäi aikakirjoihin Suomen ensimmäisenä postineitinä ja koko virkamieskunnan murroksen eräänä aloittajana. Anton Ulrik Rönnholmin vanhempi veli oli lääkintötarkastaja Erik Johan Rönnholm.


title: Onni E. Helkiö

text: Onni Elias Helkiö (sukunimi vuoteen 1896 Hellman; 20. helmikuuta 1874 Rauman maalaiskunta – 19. helmikuuta 1961 Helsinki) oli suomalainen lehtori, säveltäjä ja runoilija.


title: Onni E. Helkiö

text: Helkiön vanhemmat olivat maanviljelijä Kustaa Hellman ja Anna Eleonoora Sunelius. Hän pääsi ylioppilaaksi Turun suomalaisesta klassillisesta lyseosta 1895 ja hän suoritti filosofian kandidaatin tutkinnon Helsingin yliopistossa 1901.


title: Onni E. Helkiö

text: Heikiö pyrki luomaan suomalaisen runousopin jonka perusteita hän hahmotteli 1909 ilmestyneessä kirjassaan "Uuden runomittaopin alkeita". Hänen oma runokokoelmansa "Runojalkoja" sisälsi futurismiin viittaavia piirteitä.


title: Veneily

text: Veneily on veneen harrastuskäyttöä tyypillisesti vapaa-aikana virkistykseen, liikkumiseen tai osana toista harrastusta. Esimerkiksi kalastuksessa tai sukelluksessa veneily on tärkeä toista harrastusta tukeva osa-alue, purjehdus ja veneily taas tarkoittavat lähes samaa. Veneilyä harrastetaan purjeveneillä, soutuveneillä ja moottoriveneillä. Veneiden määrä on Suomessa arviolta 737 000 kappaletta.


title: Veneily

text: Veneily on suomessa jokamiehenoikeus.


title: Elisabet Laurila

text: Elisabet ”Liisa” Laurila (12. kesäkuuta 1913 Tuulos – 23. maaliskuuta 2004) oli suomalainen runoilija.


title: Elisabet Laurila

text: Elisabet Laurila oli tuuloslaisen maanviljelijäperheen tytär ja kävi koulunsa Hämeenlinnassa. Hän opiskeli Helsingin Yhteiskunnallisessa korkeakoulussa ja toimi harjoittelijana "Kotimaa"- ja "Ajan Suunta" -lehdissä. Hyvät arviot saanut esikoisjulkaisu, proosateos "Johanna" (1944), kertoo perheen tragedioista lapsen näkökulmasta. Neljäs julkaistu teos, runokokoelma "Aurinko laskee vuorille" (1948), toi Laurilalle taiteen valtionpalkinnon. Elisabet Laurila ei työssään noudattanut runouden valtavirtauksia, vaan sanoi pyrkivänsä olemaan alkuperäinen ja aito. Hän julkaisi uransa aikana viisi proosateosta ja viisi runokokoelmaa, viimeisen vuonna 1978.


title: Elisabet Laurila

text: Laurila toimi mainostoimisto Erva-Latvalan tekstisuunnittelijana 1944–1946, mistä hän siirtyi mainostoimisto SEKiin ennen kuin jäi vapaaksi taiteilijaksi. Hän asui noin 25 vuotta Pariisissa puolalaissyntyisen taidemaalari Zygmunt Schreterin (1896–1977) avopuolisona, talvet vuosina 1950–1961 ja ympärivuotisesti 1961–1977. Schreterin kuoltua Laurila palasi vuonna 1978 Suomeen ja asettui loppuiäkseen synnyinseudulleen Tuuloksen Juttilaan.


title: Elisabet Laurila

text: Laurilan lahjoituksella perustettiin Suomen kulttuurirahaston Hämeen rahaston yhteyteen Elisabet Laurila-Schreterin rahasto, jonka tehtävänä on edistää kantahämäläistä kirjallisuutta ja impressionistista kuvataidetta.


title: Jouni Laaksonen

text: Jouni Laaksonen (s. 29. syyskuuta 1970 Helsinki) on suomalainen tietokirjailija, diplomi-insinööri ja eräopas. Kaikki Laaksosen kirjoittamat tai toimittamat kirjat liittyvät retkeilyyn. Hän on kirjoittanut myös artikkeleita eri lehtiin ja tehnyt autiotuvat on-line -sivuston, jossa on tietoa Pohjois-Suomen autiotuvista.


title: Työtapaturma

text: Työtapaturma määritellään henkilölle vamman tai sairauden aiheuttavaksi tapaturmaksi, joka tapahtuu työssä tai työstä johtuvissa olosuhteissa. Työtapaturmat jaotellaan Suomen laissa työpaikka- ja työmatkatapaturmiin. Työmatkatapaturmat käsittävät vain työajan ulkopuoliset matkat kodin ja työpaikan välillä, kun taas työajalla tapahtuvat liikenneonnettomuudet luokitellaan työpaikkatapaturmiksi.


title: Työtapaturma

text: Suomessa sattuu vuosittain noin 120 000 työtapaturmaa, joista työmatkatapaturmia on noin 16 000. Kuolemaan näistä johtaa noin 40. Eniten työtapaturmia sattuu rakennus- ja metallialoilla. Vuonna 2011 Suomessa sattui palkansaajille 108 648 työpaikkatapaturmaa ja 22 723 työmatkatapaturmaa. Yrittäjien vapaaehtoisesta työtapaturmavakuutuksesta korvattiin yrittäjille 6 275 työpaikkatapaturmaa ja 618 työmatkatapaturmaa. Vuonna 2010 Suomessa kuoli työpaikkatapaturmissa 33 palkansaajaa ja työmatkatapaturmissa 18. Vapaaehtoisen työtapaturmavakuutuksen ottaneista yrittäjistä tapaturmissa kuoli neljä.


title: Työtapaturma

text: Joka vuosi kymmeniä tuhansia suomalaisia liukastuu talvella. VTT on arvioinut, että liukastumisiin liittyvistä sairaanhoidon kustannuksista, sairauslomapäivistä ja hyvinvoinnin menetyksistä aiheutuu jopa 2,4 miljardin euron kustannukset. Liukkaimpina päivinä, jolloin jään päälle on satanut lunta tai vettä, työmatkatapaturmia sattuu satakertaisesti verrattuna tavalliseen kesäpäivään.


title: YH Kodit

text: YH Kodit Oy on Tampereella ja Turussa toimiva konserni, jonka pääliiketoimintoja ovat asumisen palvelujen tarjoaminen, rakennuttaminen, isännöinti sekä kiinteistöjen omistus ja hallinnointi. Konserni toimii pääosin Pirkanmaan ja Varsinais-Suomen alueella. Konsernin omistuksessa on kohteita myös Satakunnassa ja Pohjanmaalla. Konsernin omistajia ovat pirkanmaalaiset ja varsinaissuomalaiset kaupungit, kunnat ja säätiöt. Konsernin liikevaihto oli vuonna 2011 noin 72,9 miljoonaa euroa ja liikevoitto 30,1 prosenttia liikevaihdosta. Yhtiön palveluksessa on noin sata henkilöä.


title: YH Kodit

text: Yhtiö on historiallisesti osa YH-konsernia, ja se tunnettiin aiemmin nimellä YH Länsi Oy. Nimi vaihtui kesäkuussa 2012 YH Kodit Oy:ksi. Nimenvaihdoksen syynä oli muun muassa toiminnan laajentuminen valtakunnalliseksi. Nimen kirjainyhdistelmä YH viittaa yleishyödyllisyyteen.


title: YH Kodit

text: YH Kodit Oy on käynyt historiansa aikana Pirkanmaan ja Varsinais-Suomen kasvukeskuksissa läpi monia muutosvaiheita. Pirkanmaan ja Varsinais-Suomen yhtiöt fuusioitiin vuonna 2007 YH Länsi Oy:ksi, ja yhtiö täytti 30 vuotta.


title: YH Kodit

text: YH-Asumisoikeus Länsi Oy oli mukana perustamassa Suomen Asumisoikeusyhteisöt ry:tä vuonna 2009. Muut perustajajäsenet olivat Asuntosäätiön Asumisoikeus Oy, Avain Asumisoikeus Oy, Senioriasumisoikeus Oy, Suomen Asumisoikeus Oy, TA-Asumisoikeus Oy, Varsinais-Suomen Asumisoikeus Oy ja YH-Asumisoikeus Länsi Oy.


title: YH Kodit

text: YH Länsi on keskittynyt rakennuttamiseen ja isännöintiin, vuokra- ja asumisoikeusasuntojen omistamiseen sekä asumisen palveluiden tuottamiseen. Yhtiö rakennuttaa vuosittain noin 600–1 000 uutta asuntoa. Yhtiön omistuksessa oli vuonna 2012 noin 8 000 asuntoa, ja se isännöi noin 12 000 omistus-, asumisoikeus- ja vuokra-asuntoa. 30 toimintavuotensa aikana yhtiö on tuottanut noin 30 000 asuntoa.


title: YH Kodit

text:
YH Kodit Oy omistaa ja hallinnoi yleishyödyllisiä yhtiöitä, joista tulevat tulot koostuvat pääosin asuntojen ja liikehuoneistojen vuokrista. Yrityksen omistuksessa on noin 8 000 asuntoa ja isännöinnissä noin 12 000 omistus-, asumisoikeus- ja vuokra-asuntoa. Lisäksi omistuksessa on sijoituskiinteistöjä potentiaalisina saneeraus- ja uudisrakennuskohteina. Yhtiö omistaa ja vuokraa eteenpäin pitkäaikaisilla vuokrasopimuksilla myös kuntien palvelutiloja, muun muassa päiväkoteja.
Kotosalla Säätiö on yhdessä YH Kodit Oy:n kanssa kehittänyt Kotosalla-asumiskonseptin, joka on suunnattu yli 55-vuotiaille. Kotosalla-asunto on mahdollista ostaa omaksi, vuokrata tai hankkia asumisoikeusasunnoksi. Asuntoja on tarjolla Tampereella, Turussa, Kaarinassa, Naantalissa, Pirkkalassa, Nokialla, Kangasalla. Kotosalla Säätiö on yhteistyössä YH Kodit Oy:n kanssa johtava seniori-ikäisten asumisen palveluiden tarjoaja Suomessa. Toiminta on aloitettu vuonna 2004, ja valmistuneita Kotosalla-asuntoja on yli tuhat.


title: Toivo Vuorinen

text: Olavi Oskari Toivo (Topi) Vuorinen (3. syyskuuta 1918 Vaasa – 28. helmikuuta 2015 Espoo) oli suomalainen kirjailija. Hän käytti nimimerkkejä "Topi Tuisku" ja "Osmo Pata".


title: Toivo Vuorinen

text: Vuorinen kirjoitti novelleja eri lukemistolehtiin nimimerkillä Topi Tuisku. Hän kirjoitti tällä nimellä myös vuonna 1970 ilmestyneen agenttiromaanin "Kolauta kohtuullisesti", jossa päähenkilöt agentit Mikko Sirkkula ja Max Want etsivät salaisia rakettisuunnitelmia.


title: Ernest Duchesne

text: Ernest Duchesne (30. toukokuuta 1874 – 12. huhtikuuta 1912) oli ranskalainen lääkäri, joka havaitsi ensimmäisenä tiettyjen homeiden kyvyn tappaa bakteereita. Hän teki havaintonsa yli 30 vuotta ennen kuin Alexander Fleming löysi penisilliinin antibioottiset vaikutukset.


title: Ernest Duchesne

text: Duchesne syntyi Pariisissa vuonna 1874 ja aloitti opiskelut vuonna 1894 Lyonissa sijaitsevassa "L'Ecole du Service de Santé Militaire de Lyon" -akatemiassa. Hän ryhtyi tutkimustyöhön professori Agrégé Gabriel Roux'n alaisena, ja teki vuonna 1896 merkittävän löydöksensä "Escherichia coli" -bakteerin ja "Penicillium glaucum" -homeen välisestä vaikutuksesta. Duchesne sai vuonna 1897, vasta 23-vuotiaana, valmiiksi väitöskirjansa samasta aiheesta. Hän osoitti, että "E. coli"- ja "P. glaucum" -mikrobeja sisältävässä viljelmässä home pystyi täysin poistamaan bakteerikasvun. Lisäksi hän istutti eläimiin tappavan määrän lavantautia aiheuttavaa mikrobia ja osoitti, että eläimet eivät sairastuneet lavantautiin, jos niihin oli samalla istutettu "Penicillium glaucum" -hometta.


title: Ernest Duchesne

text: Duchesne joutui jättämään tutkimustyön kesken sotilasuransa takia. Hän meni vuonna 1901 naimisiin Rosa Lassalas'n kanssa, joka kuitenkin menehtyi kaksi vuotta häiden jälkeen. Vuonna 1904 Duchesne sairastui keuhkotautiin ja joutui kolme vuotta myöhemmin jättämään armeijan. Hänet lähetettiin parantolaan Amélie les Bains'iin, jossa hän kuoli vuonna 1912 ollessaan 37-vuotias. Hänet on haudattu Cannesiin "Cimetière du Grand Jas" -hautausmaalle.


title: Skimboarding

text: Skimboarding tai skimmaus suom. liirtolautailu on lautailun muoto, jossa liu'utaan laudalla märän hiekan tai matalan vesikerroksen päällä. Skimboardingissa yhdistyvät lainelautailu ja rullalautailu. Laji perustuu vesiliirtoon. Riittävällä vauhdilla ja laudan sopivalla kaarevuudella (engl. Rocker) vesi muodostaa laudan ja hiekan väliin lähes kitkattoman vesipatjan, joka mahdollistaa laudan liirron.


title: Skimboarding

text: Skimboardingissa otetaan vauhtia juoksemalla lauta kädessä ja hypätään laudalle vetäytyvän aallon päälle, kun rannalla on parin sentin vesikerros. Vesiliirrossa liu’utaan rannan myötäisesti tai seuraavaa aaltoa kohti jopa 30 metriä ja tehdään rullalautailun pohjalta kehitettyjä temppuja. Syvemmässä vedessä skimmaus ei onnistu. Skimmaukseen sopii loiva hiekkaranta, sillä liian jyrkässä rannassa vesi pakenee liian nopeasti ja kiviset rannat rikkovat laudan. Suomessa on skimmaukseen soveltuvia paikkoja, esimerkiksi Hailuodon rannat Oulun edustalla, Yyteri, Kalajoki, sekä Kallvikin ranta Helsingissä.


title: Skimboarding

text: Lajista on kehittynyt myös sisämaahan muokattu versio inland skimboarding tai flatland skimboarding eli sisämaan skimboardaus, jossa aaltoja ei tarvita. Sisämaan skimboardauksessa rullalutailun pohjalta kehitettyjä temppuja tehdään rullalautailusta tuttuihin elementteihin kuten reileihin ja bokseihin, jotka on asetettu matalaan veteen.


title: Skimboarding

text: Skimboardauksessa käytetään hieman bodyboardin tai wakeboardinglaudan tapaista lautaa. Liirtolauta on reilun metrin pituinen ja 40–60 cm leveä, kauttaaltaan taivutettu ja noin 1–2 cm:n paksuinen. Skimboard laudat voidaan karkeasti jakaa kahden eri ryhmään käyttötarkoituksen mukaan. On olemassa aaltoihin tarkoittettuja surffilautaa rakenteeltan muistuttavia vaahtoyhdinlautoja, sekä sisämaan skimboardaukseen (inland skimboarding) tarkoitettuja enemmän rullalaudan rakennetta muistuttavia puuviilurakenteisia lautoja. Vaahtoyhdinlaudat ovat lähtökohtaisesti kevyempiä ja mahdollistavat aallon kaappaamisen, kun taas puiset laudat kestävät rullalautaobstaakkeleita muistuttaviin elementteihin tehtäviä tehtäviä temppuja ja liukuja. Suomessa on yksi skimboardeja valmistava yritys Uitto Nordic Board Company, joka aloitti toimintansa 2013.


title: Lea Leksi

text: Lea Lyytikäinen oli suomalainen kirjailija joka kirjoitti lähinnä lukemistolehtiin. Hän käytti kirjailijanimeä Lea Leksi ja myös nimimerkkiä "Anita Nora".


title: Lea Leksi

text: Lyytikäinen kirjoitti jännistysnovelleja suomalaisiin lukemistolehtiin jo 1930-luvulla ja hänen kirjallinen uransa jatkui aina 1950-luvulle saakka. Hän kirjoitti myös paljon romanttisia tarinoita.


title: Pohjoissilta

text: Pohjoissilta (), tunnetaan Intelin laitteistoissa myös nimellä Memory Controller Hub eli MCH, on toinen emolevyn piirisarjan kahdesta päämikropiiristä. Pohjoissilta kytkee toisiinsa tietokoneen prosessorin, keskusmuistin sekä AGP-väylän tai PCIe-väylän eli osat, joiden välillä tiedon pitää liikkua verrattaen nopeasti.


title: Pohjoissilta

text: Pohjoissiltapiirin tärkein tehtävä on toimia muistiohjaimena keskusmuistille koneissa, joissa suoritin ei sisällä DRAM-muistiohjainta, ja tällöin pohjoissiltapiirin tyyppi myös määrittää sen, minkä tyyppistä ja kuinka paljon keskusmuistia koneeseen voidaan asentaa.


title: Pohjoissilta

text: Noin vuodesta 2011 erillisen pohjoissiltapiirin toiminnallisuus on sisällytetty suorittimelle ja piirisarja koostuu vain yhdestä piiristä joka vastaa entistä eteläsiltaa.


title: Himmelachtungperkele

text: Himmelachtungperkele on Klamydian vuonna 1995 julkaistu livealbumi. Levy on äänitetty Saksassa Mülheimissä Die Lokalmatadore-yhtyeen kanssa 23. syyskuuta 1994.Bonus: Huono-Ep


title: Karuimmat rakkauslaulut

text: Karuimmat rakkauslaulut on 2. Maanantai -yhtyeen vuonna 1994 julkaistu debyyttialbumi. Albumin julkaisi PolyGram Finland.


title: Karuimmat rakkauslaulut

text: Kappaleet ”Mixet tahdo olla munkaa”, ”Emmä oikein tiijä”, ”Oot mulle juttu uus” ja ”Sä et tykkää musta enää” julkaistiin myös erillisinä singlejulkaisuina.


title: Stewart Houston

text: Stewart Houston (s. 20. elokuuta 1949) on skotlantilainen jalkapallovalmentaja ja entinen puolustaja.


title: Stewart Houston

text: Rangersin juniorikoulussa kannuksensa hankkinut Houston aloitti ammattilaisuransa Chelseassa 1967. Hän edusti 19 vuotta kestäneellä peliurallaan myös Brentford FC:tä, Manchester Unitedia, Sheffield Unitedia ja Colchester Unitedia. Parhaiten Houston muistetaan ManU-vuosiltaan 1973–1980, jolloin hän pelasi 250 ottelua seuran paidassa.


title: Stewart Houston

text: Skotlannin maajoukkueessa Houston pelasi uransa aikana vain yhden maaottelun. Hän lopetti peliuransa vuonna 1986.Houston aloitti valmennusuransa George Grahamin apulaisvalmentajana Arsenalissa 1990–1995. Hän nousi Tykkimiesten päävalmentajaksi helmikuussa 1995 Grahamin potkujen jälkeen ja luotsasi seuraa kauden loppuun saakka. Houston johdatti Arsenalin Cup-voittajien Cupin finaaliin, jossa Real Zaragoza vei kuitenkin voiton Nayimin jatkoaikamaalilla.


title: Stewart Houston

text: Bruce Riochin tultua Arsenalin peräsimeen kesällä 1995 Houston jatkoi seuran apuvalmentajana. Rioch sai potkut juuri ennen kauden 1996–97 alkua ja Houston nousi jälleen päävalmentajaksi. Houstonin piti toimia päävalmentajan syyskuun loppuun saakka, jolloin Arsène Wenger tulisi seuraan. Houston kuitenkin erosi syyskuun puolivälissä ja siirtyi Queens Park Rangersin päävalmentajaksi.


title: Stewart Houston

text: Houstonin johdolla QPR:n piti palata nopeasti takaisin valioliigaan. Joukkue ei kuitenkaan menestynyt toivotulla tavalla ja seura jäi 1.divisioonassa yhdeksänneksi kaudella 1996–97. Houston sai kuitenkin jatkaa tehtävässään, mutta potkut olivat edessä marraskuussa 1997, kun QPR oli vajonnut divisioonan putoamiskamppailuun.


title: Stewart Houston

text: Houston palasi valmennustehtäviin 1998 ja toimi George Grahamin apulaisvalmentajana Tottenham Hotspurissa maaliskuuhun 2001 saakka.


title: Tšekkoslovakian jääkiekkoliiga

text: Tšekkoslovakian liiga () oli Tšekkoslovakiassa vuosina 1930–1993 pelattu jääkiekkosarja. Tšekkoslovakian hajottua sarjakin jakautui Slovakian Extraligaksi ja Tšekin Extraligaksi.


title: Thomas Gibson

text: Thomas Gibson (3. heinäkuuta, 1962 Charleston, Etelä-Carolina) on yhdysvaltalainen näyttelijä.


title: Thomas Gibson

text: Gibson on tullut tunnetuksi etenkin televisionäyttelijänä. Vuosina 1994–1997 hän näytteli Dr. Danny Nylandia sairaalasarjassa "Chicagon lääkärit". Vuosina 1997–2002 hän näytteli sitcomissa "Dharma ja Greg" Gregory Clifford Montgomeryä. Nykyään hän näyttelee rikossarjassa "Criminal Minds – FBI-tutkijat", jota on esitetty vuodesta 2005 lähtien.


title: Thomas Gibson

text: Thomas Gibson on ollut naimisissa Cristina Gibsonin kanssa vuodesta 1993 lähtien. Pariskunnalla on kolme lasta; pojat J.P. (s. 1999) ja Travis Carter (s. 2002) sekä tytär Agatha Marie (s. 2004).


title: Kaarlo Hemmo

text: Kaarlo Herman Tiihonen, kirjailijanimeltään Kaarlo Hemmo () oli suomalainen Rautalammilla asunut toimittaja ja kirjailija. Hemmo Tiihonen oli mukana myös yhteiskunnallisessa vaikuttamisessa edustaessaan talonpoikaissäätyä v. 1904-1905 valtiopäivillä. Hän kirjoitti myös nimimerkeillä "Hemmo", "K. Hemmo", "K.H.T", "K-o H-o" ja "Huvineuvos".


title: Kaarlo Hemmo

text: Tiihosen vanhemmat olivat maanviljelijä Paavo Juhonpoika Tiihonen ja Ulrika Heikintytär Sorri. Perheessä oli muitakin vaikuttajia, hänen veljensä Leander Tiihonen oli mukana 500 miehen lähetystössä, joka lähti viemään suurta adressia Pietariin 13.–20.3.1899.


title: Kaarlo Hemmo

text: Karlo Herman Tiihonen oli naimisissa vuosina 1905-1929 Anna Johanna Lindblad-Salmisen kanssa. Jäätyään leskeksi Tiihonen meni 1935 uusiin naimisiin Matilda Josefina Helanderin kanssa.


title: Kaarlo Hemmo

text: Tiihonen toimi vt. kansakoulunopettajana, sanomalehtimiehenä, asioitsijana ja viimeksi maanviljelijänä Rautalammilla.


title: Manfred Germar

text: Manfred Germar (s. 10. maaliskuuta 1935 Köln) on saksalainen entinen pikajuoksija.


title: Manfred Germar

text: Germar oli mukana voittamassa Melbournen olympialaisista 1956 4 × 100 metrin viestipronssia Lothar Knörzerin, Leonhard Pohlin ja Heinz Füttererin kanssa. Vuoden 1958 EM-kilpailuista hän voitti kolme mitalia: kultaa 200 metriltä ja pikaviestistä sekä hopeaa 100 metriltä.


title: Manfred Germar

text: Germar voitti universiadeissa kultaa 200 metrillä Pariisissa 1957.


title: Finnegans Wake

text: Finnegans Wake on James Joycen viimeinen romaani, ja se julkaistiin 1939. Joyce kirjoitti romaaniaan 17 vuotta, ja työtä vaikeutti hänen näkönsä heikkeneminen. Yli 600-sivuisessa romaanissa on kehämäinen rakenne: sen alkulause on romaanin päättävän virkkeen jälkimmäinen lause. Se heijastelee Joycen kehämäistä historiankäsitystä, johon hän oli saanut idean italialaiselta filosofilta Giambattista Vicolta (1668–1744).


title: Finnegans Wake

text: "Finnegans Wake" on Joycen kokeellisin työ. Hän käyttää romaanissa yli 60:tä kieltä, ja kieli saattaa vaihtua saman sanankin sisällä. Romaanin kieli sisältää lukuisia sanauudennoksia ja sanataskuja, ja Joyce oli ottanut vaikutteita muun muassa Lewis Carrollin runosta "Pekoraali" sekä irlantilaisesta ja norjalaisesta tarustosta. Romaanin juoni perustuu uneen, henkilöhahmot yhtyvät ja jakautuvat, eikä kirjassa ole selvää tila- ja aikakäsitystä. Vuoden 1999 Penguin Booksin painoksen esipuheessa John Bishop kuvaa romaania: "Ei ole yksimielisyyttä, mistä "Finnegans Wake" kertoo tai 'kertooko' se mistään tai onko se edes 'luettavissa' missään sanan tavanomaisessa merkityksessä". Samuel Beckett on sanonut, että "Finnegans Wake" ei ole romaani jostain vaan tuo jokin itse eikä sitä voi lukea vaan se pitää katsella ja kuunnella. Romaanista on kuitenkin tehty vuonna 1966 Yhdysvalloissa jopa pitkä elokuva.


title: Chicagon lääkärit

text: Chicagon lääkärit () oli vuosina 1994–2000 esitetty sairaalasarja. Sarja kertoo sairaalasta nimeltä Chicago Hope ja sen henkilökunnasta. Sarjan näyttelijäkaarti vaihtui kovasti kuuden vuoden aikana. Sarjan on luonut David E. Kelley. Yhdysvalloissa sarjaa esitettiin CBS:llä.


title: Stefan Nimke

text: Stefan Nimke (s. 1. maaliskuuta 1978 Hagenow, Mecklenburg-Etu-Pommeri) on saksalainen ratapyöräilijä, olympiavoittaja ja maailmanmestari.


title: Stefan Nimke

text: Nimke saavutti ensimmäisen arvokisamitalinsa Perthin MM-kilpailuissa 1997, mistä hän sai 1 kilometrin aika-ajon pronssia. Seuraavissa MM-kilpailuissa 1998 Bordeaux'ssa hän saavutti joukkuesprintin pronssia. Seuraavan kauden MM-kilpailuissa Berliinissä hän sijoittui pronssille aika-ajossa ja joukkuesprintissä. Sydneyn olympialaisissa 2000 hän saavutti hopeaa aika-ajossa. Vuonna 2001 hän voitti Euroopan-mestaruuden joukkuesprintissä. MM-kilpailuissa 2003 hän saavutti uransa ensimmäisen maailmanmestaruuden voittamalla kultaa aika-ajosta. Seuraavan vuoden Ateenan olympialaisissa hän saavutti uransa toistaiseksi ainoan olympiavoiton voittamalla joukkuesprintin kultaa Jens Fiedlerin ja René Wolffin kanssa. Samoissa kisoissa hän sijoittui kilometrin aika-ajossa pronssille. Seuraavien vuosien MM-kilpailuissa, 2005 Los Angelesissa ja 2006 Bordeaux'ssa, hän saavutti arvokisamitalit sijoituttuaan pronssille vuonna 2005 joukkuesprintissä ja vuonna 2006 henkilökohtaisessa sprintissä. Palman MM-kilpailuissa 2007 hän sai pronssia joukkuesprintissä. Pekingin olympialaisissa Nimke saavutti pronssia joukkuesprintissä Rene Endersin ja Maximilian Levyn kanssa. MM-kilpailuissa 2009 hän saavutti uransa toisen maailmanmestaruuden voittamalla kultaa aika-ajosta. Samoissa kisoissa hän saavutti pronssia joukkuesprintissä. Ballerupin MM-kilpailuissa 2010 hän voitti kultaa joukkuesprintissä. Hän voitti samana vuonna myös joukkuesprintin Euroopan-mestaruuden. Apeldoornin MM-kilpailuissa 2011 hän sai kultaa kilometrin aika-ajossa ja Ranskan hylkäyksen jälkeen myös joukkuesprintissä. Hän voitti 2011 myös joukkuesprintin Euroopan-mestaruuden. Melbournen MM-kilpailuissa 2012 hän voitti kilometrin aika-ajon.


title: Dog Fashion Disco

text: Dog Fashion Disco on yhdysvaltalainen metallia soittava yhtye. DFD:n musiikkia on muun muassa Adrenaline Crew:in DVD:llä.


title: Pöytätennis kesäolympialaisissa 1988

text: Pöytätennis oli Soulin 1988 olympialaisissa ensi kertaa mukana olympiaohjelmassa. Pöytätenniksessä kilpailtiin neljässä kilpailutapahtumassa - sekä miehillä että naisilla oli ohjelmassa kaksinpeli ja nelinpeli. Kiina oli mitalitaulukon paras maa viidellä mitalillaan, joista kaksi oli kultaisia, kaksi hopeisia ja yksi pronssinen.


title: Jusa Peltoniemi

text: Jusa Peltoniemi (s. 30. lokakuuta 1973 Kokkola) on suomalainen kirjailija, koulutukseltaan teatteritaiteen maisteri. Tällä hetkellä hän asuu Fiskarsissa perheensä kanssa. Peltoniemen tuotantoon kuuluu runojen ja romaanien ohella useita näytelmiä, kuunnelmia ja käännöksiä. Hän on toiminut myös opettajana Turun yliopiston luovan kirjoittamisen oppiaineessa ja Teatterikorkeakoulun draaman ja dramaturgian lehtorina.


title: XXx 2: The Next Level

text: xXx 2: The Next Level on vuonna 2005 julkaistu, Lee Tamahorin ohjaama ja Rob Cohenin tuottama yhdysvaltalainen toimintaelokuva, joka on jatko-osa vuoden 2002 toimintaelokuvalle "xXx". Elokuva julkaistiin Yhdysvalloissa ja Kanadassa alun perin nimellä "xXx: State of the Union", mutta eurooppalaisessa julkaisussa elokuvan nimi on vaihdettu.


title: XXx 2: The Next Level

text: Ensimmäisestä elokuvasta poiketen "xXx 2: The Next Levelin" pääosassa on Vin Dieselin sijasta rap-artisti Ice Cube. Vin Dieselin oli tarkoitus olla myös jatko-osan pääroolin näyttelijä, mutta lopulta hän putosi pois projektista. Vin Dieselin roolihahmon Xander Cagen poissaolo ja päähahmon vaihtuminen selitetään elokuvassa maininnalla, jonka mukaan Cage menehtyi tehtävässä Bora Boralla. Samoin ensimmäisen elokuvan ohjannut Rob Cohen oli kiinnitetty "xXx 2: The Next Levelin" ohjaajaksi, mutta ohjaajan roolin sai Lee Tamahori ja Cohen siirtyi elokuvan tuottajaksi. Elokuvalle tehtiin kaksi erilaista käsikirjoitusta, joista valittiin Simon Kinsbergin kirjoittama käsikirjoitus. Elokuva sai pääosin kriitikoilta negatiivisen vastaanoton. Vuonna 2017 saa ensi-iltansa kolmas elokuva "".